Pelarian Rohingya alami krisis kesihatan mental serius: Laporan

DHAKA, 25 Rabiulakhir 1442H, Jumaat – Pelarian Rohingya di Bangladesh yang terselamat daripada tragedi pembunuhan beramai-ramai di Myanmar, mengalami krisis kesihatan mental yang teruk, menurut laporan.

Laporan itu didedahkan menerusi kajian – ‘Penyeksaan dalam Mindaku: Hak Kesihatan Mental bagi Rohingya yang Terselamat Genosid di Myanmar’ – yang dijalankan antara Mac 2018 hingga November 2020 oleh penyelidik Rohingya dan disokong pembela hak antarabangsa Fortify Rights.

Berdasarkan kajian itu, 88.7 peratus pelarian Rohingya mengalami gejala depresi, 84 peratus mengalami gejala tekanan emosi dan 61.2 peratus alami gejala gangguan tekanan pasca trauma.

Ketua Pegawai Eksekutif badan hak asasi manusia, Matthew Smith menyifatkan krisis itu mengancam nyawa dan sebahagian besarnya tidak dipandang serius.

Kajian itu menyebut bahawa sekitar 86.2 peratus Rohingya mengalami pembunuhan anggota keluarga akibat kekejaman rejim Myanmar, 70.6 peratus mengalami kematian keluarga ketika melarikan diri atau bersembunyi dan 29.5 peratus pembunuhan anggota keluarga terdekat.

“91.3 peratus pelarian di Bangladesh menghadapi beberapa peringkat kesukaran melakukan aktiviti harian, seperti menjaga kebersihan asas, terlibat kegiatan sosial dan keagamaan atau tugas harian lain.

“Daripada jumlah itu, 62.3 peratus mengaitkan kesukaran itu dengan kesihatan mental,” katanya. –  Agensi


Tahanan mati dalam lokap Seri Alam disebabkan COVID-19

BANGI, 9 Syawal 1443H, Selasa – Polis Diraja Malaysia (PDRM) memaklumkan kes kematian dalam lokap Balai Polis Seri Alam, Johor pada 8 Mei lalu disebabkan COVID-19 Pneumonia iaitu radang paru-paru.

Pengarah Jabatan Integriti dan Pematuhan Standard PDRM, Datuk Seri Azri Ahmad berkata, ‘post mortem’ yang dijalankan di Hospital Sultan Ismail pada 9 Mei mendapati tiada sebarang kecederaan dikesan.

Katanya, ujian pengesanan COVID-19 telah dibuat ke atas si mati dengan keputusan positif wabak berkenaan.

“Punca kematian adalah disebabkan COVID-19 Pneumonia (radang pada paru-paru).

“Kematian diklasifikasikan sebagai mati mengejut,” katanya dalam kenyataan, hari ini.

Beliau berkata, Unit Siasatan Jenayah dan Kematian Dalam Tahanan (USJKT) Jabatan Integriti dan Pematuhan Standard, Bukit Aman akan meneruskan siasatan dari pelbagai sudut sebelum menyerahkan hasil siasatan kepada koroner.

Sebelum ini, Azri dalam kenyataannya memaklumkan lelaki tempatan berusia 48 tahun yang ditahan atas kesalahan dadah ditemukan lemah dalam lokap berkenaan.

Beliau berkata, hasil pemeriksaan pegawai kesihatan Klinik Kesihatan Masai mengesahkan tahanan itu meninggal dunia pada 9.35 pagi.


27 maut bangunan 4 tingkat di India terbakar

NEW DELHI, 13 Syawal 1443H, Sabtu – Sekurang-kurangnya 27 maut dan puluhan yang lain cedera dalam kebakaran yang berlaku di sebuah bangunan di ibu negara India, semalam.

Kebakaran besar itu berlaku di sebuah bangunan kompersial empat tingkat di barat New Delhi petang semalam, namun sehingga kini punca kejadian masih belum diketahui.

“27 mayat ditemukan rentung dalam kebakaran itu, sementara puluhan yang lain cedera dan sedang menerima rawatan,” kata jurucakap Perkhidmatan Bomba New Delhi, Satpal Bharadwaj.

Bharadwaj berkata, terdapat kira-kira 70 orang berada di dalam bangunan itu ketika kebakaran berlaku.

“Tiada pintu kecemasan untuk keluar dari kebakaran dan menyebabkan kebanyakan yang meninggal dunia akibat sesak nafas,” katanya.

Bharadwaj berkata, setakat ini punca kebakaran masih tidak diketahui namun memaklumkan bahawa premis itu digunakan sebagai pejabat dan tempat penyimpanan bahan bungkusan kertas.

Terdahulu, Timbalan Ketua Pegawai Bomba, Sunil Choudhary memaklumkan bahawa jumlah mangsa cedera melebihi 25 orang, dan mereka kini sedang menerima rawatan.

Choudhary berkata, bahawa ada mangsa yang cedera adalah disebabkan terjun daripada bangunan berkenaan.

Pegawai bertugas tidak menolak kemungkinan angka kematian akan terus meningkat.

New Delhi yang mempunyai 20 juta penduduk itu kini mengalami gelombang panas melampau dengan suhu sehingga 46 darjah Celsius direkodkan di beberapa tempat.

Bulan lalu, gelombang haba menyebabkan tempat pembuangan sampah yang besar terbakar selama berhari-hari, sekali gus menambahkan pencemaran udara.-  Agensi


PEMBELA bawa suara rakyat ke KDN

BANGI, 24 Zulkaedah 1441H, Khamis – Pertubuhan-Pertubuhan Pembela Islam (PEMBELA) mengadakan kunjungan muhibah ke pejabat Menteri Dalam Negeri, Datuk Seri Hamzah Zainuddin di Putrajaya, hari ini.

Pengerusinya, Haji Aminuddin Yahaya berkata, banyak isu yang menjadi kebimbangan rakyat telah dibawa oleh PEMBELA untuk dibincangkan bersama pihak Kementerian Dalam Negeri (KDN).

Beliau yang juga Presiden Ikatan Muslimin Malaysia (ISMA) berkata, ia termasuklah kes kematian anggota bomba, Allahyarham Muhammad Adib Mohd Kassim, isu pendatang asing tanpa izin (PATI), kad pengenalan palsu, kumpulan pengganas Harimau Pembebasan Tamil Eelam (LTTE) dan komunis.

“Alhamdulillah kita mendapat respons yang positif dari pihak kementerian dan Insya-Allah NGO-NGO Islam akan jalin lebih banyak kerjasama terutamanya dalam isu keselamatan dalam negeri.

“Terima kasih kepada pihak kementerian kerana sudi meraikan dan mendengar suara rakyat terutamanya dalam isu-isu yang melibatkan keselamatan dalam negeri,” katanya dalam kenyataan, hari ini.

Selain Haji Aminuddin, kunjungan PEMBELA itu turut disertai Naib Pengerusinya, Ustaz Masridzi Sat dan Cikgu Izzat Johari.


Banjir di Kemboja ragut 36 nyawa

PHNOM PENH, 6 Rabiulawal 1442H, Jumaat – Perdana Menteri Kemboja Hun Sen pada Khamis mengesahkan banjir buruk yang melanda negara ini sudah meragut 36 nyawa, lapor Agensi Berita Vietnam (VNA).

Beliau berkata di wilayah Banteay Meanchey yang paling teruk terjejas 19 kematian dilaporkan.

Semasa melawat wilayah terjejas itu, beliau mengumumkan kerajaan akan memberikan bantuan 10 juta riel (US$2,500) untuk setiap keluarga mangsa yang terkorban.

Menurut Jawatankuasa Pengurusan Bencana Kemboja, sejak awal Oktober, hujan lebat dan ribut tropika menyebabkan banjir di 19 dari 25 wilayah dan bandar, menjejaskan 312,224 penduduk, menenggelamkan 73,720 rumah serta lebih 293,000 hektar sawah padi dan tanaman lain. – Bernama


Indonesia naikkan bayaran haji 70 peratus, jemaah Malaysia perlu bersedia

KUALA LUMPUR, 30 Rejab 1444H, Selasa – Keputusan Indonesia meningkatkan bayaran haji lebih 70 peratus bagi tahun ini memberi bayangan jelas peningkatan kos haji adalah situasi yang tidak dapat dielak dan bakal jemaah negara ini disaran untuk bersedia dalam mendepani kenaikan harga ibadah itu.

Peningkatan bayaran mengerjakan ibadah haji itu turut dijangkakan Lembaga Tabung Haji (TH), iaitu institusi Islam yang bertanggungjawab mengurus dan menyediakan perkhidmatan haji untuk jemaah haji Malaysia.

Pengarah Urusan dan Ketua Pegawai Eksekutif Kumpulan TH, Datuk Seri Amrin Awaluddin dalam kenyataan sebelum ini menjangkakan kos haji tahun ini meningkat sekitar RM31,000 berbanding RM28,000 tahun lepas.

Namun, Amrin berkata, agensi itu tetap meneruskan Bantuan Kewangan Haji Bersasar yang dibiayai daripada pendapatan pelaburan kepada semua bakal jemaah haji muassasah.

Peningkatan kos mengerjakan haji itu tidak hanya terkesan kepada umat Islam negara ini sahaja malah turut membabitkan negara lain termasuk Indonesia, Brunei dan Thailand.

TH turut memaklumkan faktor yang mempengaruhi kenaikan kos haji terbabit adalah sesuatu di luar kawalan agensi tersebut.

PENINGKATAN KETARA SELEPAS PANDEMIK

Berkongsi pandangan mengenai perkara itu, Pensyarah Kanan Fakulti Pengajian Bahasa Utama, Universiti Sains Islam Malaysia (USIM), Prof Madya Dr Azlan Shaiful Baharum, menyifatkan peningkatan bayaran mengerjakan haji bukan isu baharu kerana ia berlaku saban tahun.

Beliau yang berpengalaman sebagai mutawif dengan pelbagai agensi swasta sejak 2016 bagaimanapun berkata, kos mengerjakan haji itu menunjukkan peningkatan ketara selepas pandemik COVID-19.

“…kita tidak boleh cakap kenaikan kos haji ini hanya terkesan kepada umat Islam di negara ini semata-mata tetapi juga negara Islam lain turut terkena tempiasnya.

“Mungkin kelebihan pada umat Islam dari negara lain, misalnya di Indonesia, rakyatnya sanggup membayar tinggi mengerjakan haji kerana bagi mereka itulah waktu yang mereka mempunyai peluang ke tanah suci. Bagi rakyat negara lain, mungkin faktor nilai mata wang mereka tinggi, jadi mereka tiada masalah sangat untuk membayar harga yang lebih tinggi bagi mengerjakan haji,’’ katanya kepada Bernama.

Pandangan senada turut disuarakan Ketua Jabatan Bahasa dan Pengajian Umum, Fakulti Perniagaan dan Komunikasi Universiti Malaysia Perlis (UniMAP)  Prof Madya Dr Shuhairimi Abdullah, yang mengulangi bahawa umat Islam di Indonesia sebenarnya turut dibebani dengan peningkatan kos haji yang lebih tinggi berbanding tahun-tahun sebelumnya.

Bagaimanapun, beliau berkata, terdapat perbezaan bayaran mengerjakan haji antara Malaysia dan Indonesia berdasarkan kepada pertimbangan serta keperluan yang perlu ditanggung jemaah haji.

“Kemudahan yang disediakan TH untuk jemaah haji Malaysia sudah tentu berbeza dengan apa yang disediakan agensi pengurusan haji Indonesia, seperti TH menawarkan khidmat rawatan perubatan percuma serta pelbagai perkhidmatan lain seperti  penerbitan buku dan risalah panduan haji yang turut diberi percuma.

“Terdapat juga perbezaan kos dari segi logistik serta kemudahan lain termasuk penginapan yang disediakan TH untuk jemaah yang mana lebih dekat untuk ke Masjidil Haram (kurang 1,000 meter),’’ katanya.

Memetik laporan media April tahun lepas, kerajaan Indonesia dilaporkan bakal memotong subsidi ibadah haji rakyat negara berkenaan.

Menurut laporan Suara.com, tindakan itu yang terpaksa dilakukan dengan alasan pembiayaan pada ketika ini terlalu mahal, akan dilakukan secara berperingkat.

Ketua Badan Pengurusan Kewangan Haji (BPKH), Anggito Abimanyu turut dilaporkan menyokong langkah berkenaan kerana menurut beliau, prinsip menunaikan haji hanya untuk mereka yang mampu.

Kos sebenar untuk menunaikan ibadah haji di negara itu bagi seorang individu adalah sekitar 70 juta rupiah (RM20,000) tetapi jemaah Indonesia hanya perlu membayar separuh daripadanya iaitu sekitar 35 juta rupiah (RM10,000).

Ketua Pengarah Haji dan Umrah Kementerian Agama Indonesia, Hilman Latief turut memaklumkan berlaku penyelarasan kos haji atau Bipih (sejumlah wang yang wajib dibayar oleh warganegara yang akan menunaikan ibadah haji) sepanjang pelaksanaan ibadah haji pada tahun 2023.

Pada tahun 2022, jemaah membayar Bipih berjumlah 39.8 juta rupiah (RM12,958) dari jumlah yuran haji keseluruhan bernilai 98 juta rupiah (RM29,690).

“Berbeza pula dengan Malaysia apabila jemaah haji muassasah dari kumpulan B40 dikenakan bayaran RM10,980 manakala yang bukan B40 dikenakan bayaran RM12,980. Ketika ini juga TH masih lagi memberikan  subsidi kepada dua kategori ini iaitu sebanyak 62 peratus (B40) dan 55 peratus (bukan B40),’’ katanya Shuhairimi.

KETIDAKTENTUAN EKONOMI

Sementara itu, Pensyarah kanan Othman Yeop Abdullah Graduate School of Business (OYAGSB), Universiti Utara Malaysia (UUM), Dr Raja Rizal Iskandar Raja Hisham berpandangan peningkatan bayaran dalam mengerjakan rukan Islam kelima itu adalah fenomena yang sudah dijangka.

Menurut beliau, peningkatan bayaran haji itu sememangnya tidak dapat dibendung dan kejatuhan nilai ringgit serta situasi ekonomi yang tidak menentu ketika ini dilihat antara faktor dominan yang menyebabkan berlaku situasi berkenaan.

“Ada banyak faktor yang mendorong kenaikan kos mengerjakan haji ini, namun apa yang saya lihat, nilai mata wang Malaysia yang rendah serta situasi ekonomi global antara faktor yang mempengaruhi peningkatan kos haji terutamanya apabila berlaku peningkatan terhadap harga barang dan perkhidmatan.

“Keadaan ini menyebabkan jemaah terpaksa membayar harga pengangkutan, penginapan dan makanan  pada harga yang lebih mahal di sana,’’ katanya.

Beliau menambah, kos mengerjakan haji turut meningkat dengan ketara apabila berlaku peningkatan harga visa, insurans, cukai tambah nilai (VAT) serta beberapa caj perkhidmatan tambahan lain yang dikenakan kerajaan Arab Saudi.

“Saya merasakan bahawa kos haji ini akan naik saban tahun namun dengan intervensi kerajaan dan agensi berkaitan kemungkinan harga bayaran haji ini dapat dikurangkan.

“Antara langkah segera yang boleh diambil oleh kerajaan Malaysia adalah dengan mengadakan rundingan terus dengan kerajaan Arab Saudi serta pengusaha hotel di sana supaya ada kos yang boleh dikurangkan merangkumi premium insurans, pengangkutan, penginapan, makanan dan sebagainya,’’ katanya.

JEMAAH HAJI BERGANDA

Mengulas lanjut, Raja Rizal Iskandar berkata, pertambahan bilangan jemaah haji pada musim haji tahun ini turut disifatkan sebagai faktor penarik kepada peningkatan kos mengerjakan haji.

Beliau menjelaskan, keadaan itu akan berlaku apabila terdapat jumlah permintaan yang melebihi penawaran sekali gus mewujudkan persaingan antara syarikat pengendali haji.

“Contohnya, dari segi peningkatan harga tiket kapal terbang yang mana apabila ada permintaan yang tinggi, kemungkinan harga tiket juga akan dinaikkan dan secara tidak langsung dari situ kos untuk seseorang jemaah ke tanah suci turut meningkat.

“Begitu juga daripada segi penginapan di Arab Saudi khususnya Makkah dan Madinah. Apabila lebih ramai rakyat dari seluruh dunia melaksanakan ibadah haji, keadaan ini akan menyebabkan penawaran bilik hotel agak terhad lantas membuatkan pengusaha hotel menaikkan harga bilik,’’ katanya.

Justeru, beliau menasihatkan bakal jemaah haji negara ini supaya mempertimbangkan kemampuan kewangan masing-masing bagi menampung kenaikan kos berkenaan.

Kerajaan Arab Saudi sebelum ini mengumumkan bersedia menerima seramai dua juta jemaah untuk musim haji tahun ini (2023).

Menteri Haji dan Umrah Arab Saudi, Dr Tawfiq Al-Rabiah berkata, angka berkenaan menyamai bilangan jemaah haji yang diterima sebelum pandemik COVID-19.

Daripada jumlah itu, kerajaan Arab Saudi meluluskan 31,600 kuota haji untuk jemaah Malaysia pada musim haji kali ini.

BUKAN PENYELESAIAN TOTAL

Ketika isu kenaikan kos menunaikan ibadah haji hangat dibincangkan, baru-baru ini ada pelbagai pihak yang menyarankan supaya TH memendekkan tempoh mengerjakan ibadah haji sebagai solusi mengurangkan beban bakal jemaah.

Pihak berkenaan mendakwa tempoh mengerjakan ibadah berkenaan sehingga 40 hari menyebabkan jemaah perlu menanggung kos lebih besar terutamanya bagi penginapan.

Dengan cara itu juga, secara tidak langsung lebih ramai umat Islam di Malaysia akan  dapat menunaikan rukun Islam kelima itu.

Ketika diminta mengulas perkara ini, Shuhairimi berkata, ia boleh dilaksanakan namun menyifatkan ia bukan penyelesaian total.

“Secara realistiknya, kos yang ditanggung jemaah haji berkemungkinan tidak dapat dikurangkan secara signifikan kerana rekod menunjukkan peningkatan kos haji akan berlaku setiap tahun.

‘’…dan cadangan untuk memendekkan tempoh masa mengerjakan haji turut akan memberi pelbagai kesan lain termasuk dalam kos penginapan hotel. Ini kerana kos sewa hotel untuk penginapan haji cukup kompetitif dan perlu dibayar untuk satu musim haji, sekiranya ia disewa kurang daripada satu musim, sudah pastilah ia akan membawa kepada masalah kepada pemilik hotel berkenaan,’’ katanya.

Beliau menambah, asas pertimbangan utama untuk mengerjakan haji adalah berkemampuan atau istito’ah, dan dengan demikian, jemaah haji perlu realistik dan terbuka dalam menerima kenaikan kos haji tersebut.

Dalam pada itu, beliau turut menyarankan agar TH meneliti semula giliran haji dengan memberi keutamaan kepada warga emas supaya mereka berpeluang menunaikan ibadah haji.

Beliau berkata sekiranya TH terus mengekalkan konsep ‘Mendaftar Dahulu, Didahulukan’ yang diperkenalkan sejak 1995, golongan itu kemungkinan tidak lagi berkemampuan untuk mengerjakan ibadah haji.

“TH mungkin boleh memperuntukkan kuota sebanyak 30 peratus setiap tahun untuk diberikan kepada warga emas. Bagi saya sekiranya amalan kebiasaan menunggu giliran ini terus dipraktikkan, berkemungkinan kelompok ini tidak dapat mengerjakan ibadah haji memandangkan faktor usia yang meningkat selain mempunyai  masalah keuzuran dan kesihatan,’’ katanya. – Bernama


Tanah di Sungai Baru, Kampung Baru akan diambil secara adil

KUALA LUMPUR, 8 Jamadilawal 1443H, Isnin – Menteri Wilayah Persekutuan Datuk Seri Dr Shahidan Kassim memberi jaminan isu pengambilan tanah di Sungai Baru, Kampung Baru di sini akan dilaksanakan secara adil dan mementingkan kepentingan pemilik lot/ flat PKNS Sungai Baru.

Shahidan berkata beliau sendiri akan berunding dengan pemilik dan pemaju terlibat bagi memastikan satu persetujuan yang adil dapat dicapai.

“Semua akan diberi keadilan sebaiknya. Kalau tidak pun saya akan kurangkan masalah di tahap yang minimum… saya ingat pada Januari, saya kira akan selesaikan dan selepas itu kita akan lihat pembangunan Kuala Lumpur secara keseluruhan,” katanya dalam sesi Kamar Khas di Dewan Rakyat hari ini.

Beliau berkata demikian bagi menjawab usul yang dibawa Khalid Abd Samad (PH-Shah Alam) di bawah Peraturan Mesyuarat 18 (1) berkaitan isu Sungai Baru, Kampung Baru.

Menurut Shahidan bagi menyelesaikan isu itu, beliau mencadangkan kepada pemaju supaya membayar dahulu nilai hartanah kepada pemilik dan membenarkan mereka membeli unit rumah gantian apabila ia siap dibina.

Langkah itu katanya, bagi memastikan pemilik tidak menjadi mangsa rumah terbengkalai sekiranya pemaju tidak dapat melunaskan tanggungjawab mereka.

“Kita nak pastikan pemaju ada kekuatan kewangan dan bukan guna tanah untuk cari duit. Banyak pemaju kini boleh membayar dahulu,” katanya.

Terdahulu, ketika membahaskan usul itu Khalid mempersoalkan tindakan kerajaan menggunakan peruntukan Akta Pengambilan Tanah 1960 untuk mengambil tanah di kawasan tersebut bagi tujuan pembangunan semula oleh pemaju swasta.

Usul tersebut turut dibahas tiga lagi Ahli Parlimen iaitu Datuk Dr Shahruddin Md Salleh (Pejuang-Sri Gading), Ahmad Fahmi Mohamed Fadzil (PH-Lembah Pantai) dan Teresa Kok (PH-Seputeh). – Bernama


DNAA: Jawatankuasa Khas Parlimen panggil Peguam Negara, bekas Peguam Negara

KUALA LUMPUR, 26 Safar 1445H, Selasa – Jawatankuasa Pilihan Khas Parlimen Hak Asasi Manusia, Pilihan Raya dan Reformasi Institusi, akan memanggil Peguam Negara, Datuk Ahmad Terrirudin Mohd Salleh dan bekas Peguam Negara, Tan Sri Idrus Harun bagi memberikan penjelasan berhubung keputusan melepas tanpa membebaskan (DNAA) Timbalan Perdana Menteri, Datuk Seri Dr Ahmad Zahid Hamidi.

Pengerusi Jawatankuasa itu, William Leong Jee Keen berkata, satu laporan akan dibentangkan selepas prosiding itu dilaksanakan.

“Jawatankuasa akan mengadakan prosiding, panggil kedua-dua peguam negara untuk beri penjelasan.

“Kenyataan media telah dikeluarkan, dan ini menjadi perkara yang orang awam boleh tahu. Kita akan bentangkan laporan selepas siasatan dibuat,” katanya bagi menjawab perkara yang dibangkitkan Datuk Seri Dr Shahidan Kassim (PN-Arau) pada Sidang Khas Dewan Rakyat hari ini.

Keadaan itu turut mengundang Khoo Poay Tiong (PH-Kota Melaka) bangun, mendakwa Shahidan yang merupakan ahli jawatankuasa itu, seharusnya tahu mengenai hal berkenaan.

“Arau (Shahidan) sendiri merupakan seorang daripada ahli Jawatankuasa Pilihan Khas tersebut, dia tahu kita akan panggil Peguam Negara untuk berikan penerangan dan prosiding akan dijalankan, tetapi dia masih nak bangkit isu ini dalam Parlimen,” kata Poay Tiong.

Shahidan meminta penjelasan daripada Yang Dipertua Dewan Rakyat Tan Sri Johari Abdul mengenai usul Wan Ahmad Fayhsal Wan Ahmad Kamal (PN-Machang) yang ditolak semalam, melibatkan permohonan penjelasan daripada Peguam Negara terhadap keputusan DNAA  Ahmad Zahid.

Johari menjelaskan, yang beliau memberikan ruang kepada wakil Ahli Parlimen pembangkang untuk bercakap mengenai usul tergempar yang ditolak itu.

“Saya sebut semalam kepada Arau (Shahidan) dan Machang (Wan Ahmad Fayhsal), saya akan beri ruang. Saya tahu ini isu politik yang masyarakat pun nak tahu apa berlaku.

“Saya cakap ‘selepas Perdana Menteri bentang’ (Kajian Separuh Penggal Rancangan Malaysia Ke-12). Maksud ‘selepas’, saya tak kata semalam, (atau) hari ini. ‘Selepas’ maknanya anda mempunyai enam hari (tempoh sidang Dewan Rakyat), anda boleh bercakap, saya takkan hentikan apabila isu ini dibangkitkan,” katanya.

Johari turut menjelaskan usul itu ditolak dengan mengambil kira kes terdahulu pada 23 Julai 2021 apabila Yang Dipertua Dewan Rakyat ketika itu Tan Sri Azhar Azizan Harun, turut menolak dua usul yang dikemukakan Ahli Parlimen Beruas dan Ahli Parlimen Port Dickson, untuk membincangkan isu-isu semasa proklamasi darurat.

“Tapi Speaker Azhar mengatakan bahawa dia tidak boleh membenarkan kerana Peraturan Mesyuarat 11(3) termaktub dengan jelas bahawa yang menentukan adalah perdana menteri. Saya mengambil precedent itu kerana sekarang adalah Sidang Khas di bawah 11 (3),” katanya.

Terdahulu, persidangan Dewan Rakyat yang sepatutnya bermula dengan sesi perbahasan Kajian Separuh Penggal Rancangan Malaysia Ke-12, terhenti kira-kira 30 minit apabila blok pembangkang bangkit mendakwa Johari menangguhkan sesi semalam, sebelum membenarkan mereka bercakap mengenai usul yang ditolak seperti yang dijanjikan. – Bernama


Sukan SEA 2023: Batik pilihan kontinjen Malaysia pada upacara pembukaan rasmi

PHNOM PENH, 13 Syawal 1444H, Khamis – Kontinjen negara bakal menggayakan batik pada majlis pembukaan rasmi Sukan SEA 2023 di Phnom Penh, Kemboja, dijadual berlangsung di Stadium Nasional Morodok Techo, esok.

Ketua Kontinjen (CDM) ke Sukan SEA 2023, Datuk Mohd Nasir Ali berkata, busana batik bakal dipakai kontinjen negara dalam upacara yang dijangka berlangsung dengan penuh gilang-gemilang itu bercirikan warna terdapat dalam Jalur Gemilang.

Katanya, kajian juga telah dilakukan bagi memastikan pakaian tersebut tampak elegan selain selesa dipakai para atlet dan pegawai terlibat walaupun cuaca panas melanda Phnom Penh ketika ini.

“Pakaian batik ini merupakan hasil kerja beberapa orang pereka,” katanya ketika ditemui di sini, semalam.

Jaguh karate negara, R. Sharmendran diberi kepercayaan membawa Jalur Gemilang pada upacara pembukaan rasmi tersebut.

Seramai 677 atlet negara menyertai temasya dwitahunan tersebut kali ini manakala sebanyak 40 pingat emas, 37 perak dan 64 gangsa disasarkan dibawa pulang dari Kemboja.

Sukan SEA yang masuk edisi ke-32 itu dijadual berakhir pada 17 Mei ini. – Bernama


Universiti Oxford, AstraZeneca terbit keputusan akhir ujian vaksin COVID-19

PARIS, 23 Rabiulakhir 1442H, Rabu – Universiti Oxford dan AstraZeneca antara pembuat vaksin COVID-19 pertama menerbitkan keputusan akhir percubaan klinikal dalam jurnal saintifik, semalam.

Keputusan akhir itu menyelesaikan rintangan utama dalam perlumbaan global menghasilkan ubat selamat serta berkesan bagi memerangi pandemik COVID-19.

Penyelidikan yang diterbitkan dalam jurnal perubatan Lancet itu mengesahkan vaksin berkenaan mencapai 70 peratus keberkesanan.

Ia sekaligus memberi harapan positif terhadap penghasilan penawar virus yang telah membunuh 1.5 juta penduduk dunia.

Semalam, Britain menjadi negara pertama di Barat memulakan program imunisasi menggunakan vaksin dibangunkan Pfizer-BioNTechc, selepas penggunaannya diluluskan minggu lalu.

Sementara itu, Pengarah Kumpulan Vaksin Oxford, Andrew Pollard berkata, penerbitan dalam jurnal perubatan Lancet menunjukkan pihaknya berkongsi data secara telus.

Katanya, sejumlah vaksin memerlukan tempoh enam bulan dalam keadaan pandemik sekarang.

“Ini tidak boleh menjadi persaingan antara pembuat vaksin, tetapi sebaliknya perlumbaan bagi menentang virus berkenaan,” katanya.

Melalui kajian itu, vaksin berkenaan mempunyai keberkesanan 62 peratus jika diberi dua dos sekali gus, manakala 90 peratus kepada yang diberi separuh dan kemudiannya dos penuh.

Sejak bulan lalu, AstraZeneca dan Oxford berdepan persoalan mengenai analisis terhadap 23,000 individu dalam ujian percubaan berasingan dengan protocol berbeza, selepas pihaknya mengeluarkan gambaran keseluruhan hasil penyelidikan mereka.

Hal ini berikutan terdapat kesilapan kepada kumpulan lebih kecil yang diberikan separuh dos awal.

Kajian semalam pula mengesahkan kumpulan 1,367 peserta itu tidak termasuk golongan dewasa berusia lebih 55 tahun.

AstraZeneca berkata, ia adalah bergantung kepada badan pengawal selia untuk membuat keputusan berdasarkan data adakah pesakit COVID-19 memerlukan dua dos penuh atau separuh dos dan diikuti dengan dos penuh. -Agensi


Gangguan air: 417 kawasan pulih sepenuhnya

KUALA LUMPUR, 18 Muharram 1442H, Ahad – Sebanyak 417 atau 32.28 peratus daripada 1,292 kawasan yang terlibat dengan gangguan bekalan air tidak berjadual di tujuh wilayah di sekitar Lembah Klang telah pulih sepenuhnya setakat 6.30 pagi tadi.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata baki 875 kawasan masih lagi dalam proses pemulihan.

Beliau berkata daripada tujuh wilayah terlibat, hanya dua wilayah iaitu Kuala Lumpur dan Kuala Langat masih belum mencapai angka peratus pemulihan (sifar peratus).

“Hulu Selangor mencatatkan peratus pemulihan bekalan air tertinggi iaitu 94.12 peratus, diikuti Kuala Selangor (91.7 peratus); Petaling (37.17 peratus); Gombak (11.31 peratus) dan Klang/Shah Alam (7.91 peratus).

“Usaha menstabilkan sistem agihan bekalan air sedang giat dilaksanakan untuk mempercepatkan proses pemulihan bekalan air ke kawasan yang masih terjejas,” katanya dalam kenyataan hari ini.

Elina berkata Air Selangor turut memohon kerjasama pelanggan yang telah menerima bekalan agar menggunakan air secara berhemat bagi memastikan proses pemulihan di kawasan-kawasan yang masih terjejas berjalan lancar dan mengikut jadual pelan pemulihan Air Selangor.

Katanya, Air Selangor turut menyediakan pili awam dan Pusat Khidmat Setempat bagi pengguna untuk mendapatkan bekalan air bersih. – Bernama


Tawaran kemasukan ke MRSM 2021 boleh disemak mulai esok

KUALA LUMPUR, 25 Rejab 1442H, Selasa – Keputusan berhubung kemasukan ke Tingkatan 1 dan Tingkatan 4 Maktab Rendah Sains Mara (MRSM) sesi 2021 boleh disemak secara berperingkat mulai esok.

Pengerusi Majlis Amanah Rakyat (MARA), Datuk Azizah Mohd Dun berkata, bagi calon yang berjaya, mereka akan menerima permakluman menerusi Sistem Pesanan Ringkas (SMS) atau emel yang telah didaftarkan ketika permohonan.

“Pemohon juga boleh membuat semakan menerusi portal rasmi MARA di www.mara.gov.my. Pemohon atau ibu bapa perlu mengesahkan penerimaan tawaran kemasukan menerusi pautan sistem mymrsm di portal Mara dan sekiranya tidak berbuat demikian dalam tempoh tujuh hari, tawaran kepada calon dianggap terbatal,” katanya dalam kenyataan hari ini.

Bagi permohonan rayuan, Azizah berkata, ia akan mula dibuka mulai 7 April hingga 30 Mei depan dan permohonan perlu dilaksanakan secara dalam talian.

Pada tahun ini, katanya, MARA telah menerima 102,329 permohonan bagi kemasukan ke Tingkatan 1 dan Tingkatan 4 dengan kapasiti kemasukan pelajar ke Tingkatan 1 adalah 7,783 orang pelajar manakala bagi Tingkatan 4 adalah 2,426 orang pelajar.

“Setakat Februari 2021, pelajar MRSM sedia ada berjumlah 28,087 orang di 53 MRSM,” katanya.

Sementara itu, Azizah berkata, MARA masih meneruskan dasar sedia ada dengan 60 peratus pengambilan adalah daripada golongan berpendapatan rendah (B40), dengan keutamaan juga diberikan kepada pelajar luar bandar dan miskin bandar.

“Pelajar B40 yang mengikuti pengajian di MRSM tidak perlu bimbang kerana MARA menyediakan program bantuan di bawah program Budi MARA. Pelajar terpilih akan diberi bantuan wang tunai RM1,100 merangkumi yuran persekolahan, pembelian pakaian persekolahan, pakaian harian, keperluan asrama, peralatan persekolahan dan sebagainya.

“Melalui pendekatan ini, ia akan memberi peluang yang lebih besar kepada pelajar dari kalangan B40 untuk mengikuti pengajian di MRSM,” katanya.

Sementara itu, Azizah turut memaklumkan dua MRSM baharu iaitu MRSM ATM Bera, Pahang dan MRSM Bagan Datuk, Perak akan mula beroperasi pada awal Jun depan, sekali gus memberi peluang pendidikan yang lebih besar kepada masyarakat.

MRSM menawarkan enam program iaitu MRSM International General Certificate of Secondary Education (IGCSE), MRSM International Baccalaureate-Middle Year Programme (IB-MYP), MRSM Ulul Albab, MRSM Program Khas Pendidikan (PKP), MRSM Premier dan MRSM Teknikal di bawah Sistem Pendidikan MRSM (SPMRSM). – Bernama


Krisis banjir di Australia makin teruk, kini masuk minggu ketiga

SYDNEY, 27 Rabiulawal 1444H, Isnin – Bandar yang sudah dilanda banjir di seluruh timur Australia berada dalam keadaan berjaga-jaga pada Isnin susulan hujan lebat pada hujung minggu.

Pihak berkuasa memberi amaran sistem cuaca buruk boleh berterusan sehingga lewat minggu ini dan mencetuskan pecahan tebing sungai yang diperbaharui.

Ribuan rumah dan ladang di seluruh New South Wales dan Victoria – dua negara paling ramai penduduk di Australia – ditenggelami air dan lima orang kehilangan nyawa ketika krisis banjir keempat tahun ini di timur memasuki minggu ketiga.

Kira-kira 200 amaran banjir kekal di kedua-dua negara setakat pagi Isnin, dengan 132 daripadanya di New South Wales.

Penduduk di bahagian Lismore pula berdepan satu lagi banjir selepas hujan lebat sehingga 200 milimeter (mm) pada hujung minggu.

Amaran cuaca buruk telah dibatalkan pada Isnin, namun wilayah itu masih dalam keadaan berjaga-jaga.

Banyak kawasan pertanian terjejas teruk, termasuk Moree di mana sungai memuncak hampir paras banjir bersejarah.

Krew kecemasan menggesa penduduk mengelak memandu di jalan yang dinaiki air ketika mereka mencari seorang wanita yang dilaporkan cuba menyelamatkan diri dari kenderaan yang tersangkut dalam banjir berhampiran bandar Mudgee. – Agensi


Agong ajak rakyat lakukan hijrah hadapi COVID-19

PUTRAJAYA, 30 Zulhijjah 1442H, Isnin – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengajak seluruh rakyat Malaysia bersempena tahun baharu Hijrah untuk melakukan hijrah dalam mendepani pandemik COVID-19.

Dalam titah baginda sempena sambutan Maal Hijrah peringkat Kebangsaan 2021/1443 hari ini, Seri Paduka mengajak seluruh rakyat Malaysia bekerjasama dengan mematuhi Pelan Pemulihan Negara yang merupakan strategi peralihan keluar secara berfasa daripada kemelut pandemik itu.

Pada sambutan yang diadakan secara hibrid di Masjid Tuanku Mizan Zainal Abidin di sini, Al-Sultan Abdullah bertitah peristiwa hijrah telah memberi panduan yang jelas tentang erti sebuah pengorbanan dan kejayaan yang terpahat dalam lipatan sejarah.

Bersempena dengan tema sambutan ‘Manhaj Rabbani Umat Berkualiti,’ Seri Paduka menyeru rakyat Malaysia untuk bangkit bersama-sama untuk mengukuhkan perpaduan, menjaga kesihatan, mematuhi SOP yang ditetapkan demi negara tercinta.

“Beta berkeyakinan negara pasti akan berjaya keluar dari apa juga kemelut yang melanda jika semua terus berpadu tenaga dan mengamalkan sifat-sifat terpuji Baginda Nabi Muhammad ﷺ,” titah Al-Sultan Abdullah.

Seri Paduka bertitah antara sifat mulia Nabi Muhammad yang wajar diikuti ialah bersifat benar dalam semua perkataan dan perbuatan, bersifat jujur, dipercayai dan juga bijaksana dalam menyampaikan dakwah.

Menghalusi sirah Nabi Muhammad, jelas membuktikan Baginda sebagai seorang pemimpin yang beretika tinggi dengan akhlak yang mulia merangkumi sifat-sifat integriti, kejujuran dan amanah dan ia begitu sebati sehingga Baginda diberi gelaran ‘Al-Amin.’

Dalam aspek pentadbiran dan pembuatan keputusan, Nabi Muhammad mengamalkan sikap terbuka dan sentiasa mendengar buah fikiran ramai menerusi konsep ‘syura.’

“Kerana itu Baginda sentiasa membuka ruang yang seluas-luasnya untuk bermesyuarat, berbincang dan mendengar pandangan dalam setiap perkara yang berkaitan dengan kebajikan dan kemaslahatan ummah,” titah Seri Paduka.

Sifat diri Nabi Muhammad turut meliputi sifat tawaduk dan sentiasa mengagungkan kehebatan Allah SWT, yang menjadikan Baginda seorang pemimpin yang tidak terpengaruh dengan sifat tamak yang boleh mengundang gejala rasuah, tipu muslihat dan sifat mementingkan diri sendiri dengan kebesaran dunia seperti pangkat, harta dan kedudukan.

Titah Seri Paduka, Nabi Muhammad turut berusaha menyuruh ke arah kebaikan dan mencegah kemungkaran dan semua itu bertujuan untuk mewujudkan persekitaran yang boleh merangsang sebuah pentadbiran negara yang beretika dengan nilai-nilai yang murni.

“Ciri-Ciri kepimpinan ini telah berjaya membentuk sebuah negara Islam yang dijulang tinggi dan disegani. Nabi Muhammad ﷺ adalah merupakan sebaik-baik ‘role model’ untuk diteladani dan diikuti oleh seluruh rakyat Malaysia,” titah Seri Paduka.

Al-Sultan Abdullah bertitah hijrah dan pembinaan negara saling berkait rapat antara satu dengan yang lain.

“Sesungguhnya menghayati hijrah bukan sahaja berupaya membentuk akhlak yang mulia malahan ia turut berupaya dijadikan asas pembentukan sebuah negara,” titah Seri Paduka. – Bernama


Bioalpha sasar edar vaksin COVID-19 dari China menjelang April

KUALA LUMPUR, 12 Jamadilakhir 1442H, Isnin – Bioalpha International Sdn Bhd (BISB) telah memeterai perjanjian bagi mendapatkan vaksin COVID-19 dibangunkan oleh Sinovac Biotech daripada unit milik kerajaan China, Sinopharm Group Co Ltd yang disasarkan untuk pengedaran di Malaysia menjelang pertengahan April ini selepas mendapat kelulusan berkaitan.

BISB, milik penuh Bioalpha Holdings Bhd, hari ini memeterai perjanjian perolehan dan pengedaran dengan Shanghai Bukun Trading Co Ltd (SBTC) bagi mendapatkan vaksin secara sedia digunakan – sudah diisi dalam vial atau tabung kaca kecil dan tidak memerlukan pengisian dan pemprosesan akhir selanjutnya.

Pengarah Urusan Bioalpha Holdings, William Hon berkata, di bawah perjanjian dua tahun itu, BISB akan membeli sejumlah 100,000 dos daripada SBTC bagi kumpulan pertama manakala pesanan berikutnya boleh mencecah sehingga sejuta dos.

“Syarikat ini menyasarkan untuk mengedarkan vaksin itu di Malaysia menjelang pertengahan April ini, bergantung kepada kelulusan Bahagian Regulatori Farmasi Negara (NPRA) Kementerian Kesihatan,” katanya pada sidang media secara maya, hari ini.

Menurutnya, Bioalpha akan mengemukakan permohonan kepada NPRA secepat mungkin bagi pendaftaran vaksin itu di Malaysia yang bergantung kepada data klinikal dari China, Indonesia, Turki dan Brazil.

Vaksin tersebut akan dihantar ke BISB kira-kira tiga minggu selepas pembayaran dibuat.

Beliau berkata, syarikat itu akan membiayai modal kerja projek tersebut dengan pengumpulan dana secara dalaman atau pinjaman bank dan tidak perlu menanggung perbelanjaan modal bagi mewujudkan sebarang kemudahan berkaitan.

Sejajar dengan permintaan ketara daripada sektor swasta, Hon berkata vaksin itu juga disasarkan bagi kalangan ekspatriat serta pekerja asing mewakili pelbagai industri yang disifatkan sebagai kumpulan mudah terjejas dengan virus itu.

SBTC yang menawarkan perkhidmatan perdagangan serta pembangunan dan pemindahan teknologi, adalah anak syarikat milik penuh Sinopharm (Hainan) Health Industry Co Ltd yang merupakan sebahagian daripada Sinopharm Group Co Ltd atau China National Pharmaceutical Group Corporation.

Mengulas usaha pengedaran vaksin itu, Hon berkata BISB memeterai memorandum persefahaman (MoU) dengan Zuellig Pharma Sdn Bhd pada Jumaat lepas bagi kemudahan pengimportan, penyimpanan serta pengedaran vaksin COVID-19 di Malaysia.

Zuellig Pharma dikatakan antara pengedar terbesar vaksin di Malaysia ketika ini dengan kemudahan pengedaran penjagaan kesihatannya di Semenanjung (Lembah Klang) serta di Kota Kinabalu dan Kuching.

Selain itu, BISB turut memeterai MoU dengan iHEAL Medical Services Sdn Bhd yang memiliki serta mengendalikan iHeal Medical Centre Kuala Lumpur.

iHeal dijangka menyediakan perkhidmatan seperti mengatur aspek pentadbiran vaksin di lokasi/lapangan dengan kumpulan pengamal perubatan khusus, menyediakan ruang bagi vaksinasi besar-besaran dan menyediakan sijil vaksinasi serta perundingan profesional bagi tempoh pasca vaksinasi.

Berdasarkan perkembangan itu, Hon menjangkakan kumpulan Bioalpha mencatat peningkatan jualan bagi suku pertama 2021 dan tidak menanggung sebarang perbelanjaan modal yang ketara bag tahun ini.

Selain itu, beliau berkata syarikat nutraseutikal dan makanan tambahan kesihatan bersepadu itu turut meninjau vaksin lain, termasuk dari Sinopharm pada tahun-tahun akan datang.

“Bagaimanapun, vaksin COVID-19 ini adalah tumpuan utama kami bagi dua tahun akan datang selain vaksin halal sama ada dari Indonesia atau China,” katanya. – Bernama


Perjuangan petugas barisan hadapan di Sabah kritikal

BANGI, 24 Safar 1442H, Isnin – Perjuangan petugas barisan hadapan di Sabah dalam memerangi penularan pandemik COVID-19 kini mencapai  tempoh kritikal, tegas Ketua Pengarah Kesihatan, Tan Sri Dr Noor Hisham Abdullah.

Beliau berkata, strategi Kementerian Kesihatan Malaysia (KKM) adalah berdasarkan pengawasan komuniti, pengesanan kontak bagi mengesan, menguji, mengasingkan dan merawat individu yang dijangkiti.

Selain itu, katanya, pendekatan memperketatkan kawalan di sempadan negeri dan daerah di Sabah juga dilaksanakan.

“Tujuannya untuk memutuskan rantaian jangkitan COVID-19 daripada terus merebak.

“Strategi kami berdasarkan kepada pemantauan komuniti, pengesanan kontak dengan mencari, menguji, mengasing dan merawat semua individu yang dijangkiti.

“… serta memutuskan rantaian jangkitan seterusnya dengan memperketat sempadan negeri dan daerah,” katanya menerusi hantaran Twitter hari ini.

Semalam, Kementerian Kesihatan melaporkan 561 kes baharu di negara ini dengan Sabah mencatatkan jumlah tertinggi, sebanyak 488 kes.


ISMA gesa semua NGO kecam keganasan Israel, doakan rakyat Palestin

Oleh Ainul Illia Meor Suzurudin

BANGI, 15 Ramadan 1443H, Ahad – Tindakan negara pengganas Israel menceroboh Masjid al-Aqsa di saat umat Islam sedang beribadah di bulan Ramadan adalah satu perbuatan keji dan tidak bertamadun.

Hakikatnya, Naib Presiden gerakan Islam, Ikatan Muslimin Malaysia (ISMA), Ustaz Mohd Noor Azib Asmangi berkata, mereka cemburu dengan kesatuan umat Islam di bulan mulia ini dan sengaja mencari masalah dengan penduduk serta jemaah Palestin.

“Sekarang rakyat Palestin dah bersepakat untuk mempertahankan Masjid al-Aqsa daripada terus diceroboh. Ini mungkin akan menimbulkan konflik dan peperangan yang berpanjangan.

“Kita menyeru semua pihak untuk turut mengutuk serangan tersebut kerana ia bercanggah dengan perikemanusiaan. Jadi, bukan sahaja NGO Islam, bahkan badan-badan bukan Islam perlu turut bersama mengutuk serangan tersebut,” katanya ketika dihubungi Ismaweb.net, hari ini.

Selain itu, Ustaz Noor Azib turut menyeru seluruh umat Islam mendoakan kesejahteraan Masjid al-Aqsa dan rakyat Palestin yang menjadi mangsa kezaliman Israel sempena bulan Ramadan ini.

Semalam, Perdana Menteri, Datuk Seri Ismail Sabri Yaakob menegaskan, Malaysia mengutuk serangan tentera penjajah Israel ke atas penduduk dan jemaah Palestin di Masjid al-Aqsa.

Malaysia meminta masyarakat antarabangsa memperbaharui tekad bagi mencari penyelesaian terhadap konflik berpanjangan Israel-Palestin.

Kira-kira 150 rakyat Palestin dilaporkan cedera, manakala ratusan lagi ditahan susulan serbuan tentera Israel di pekarangan Masjid al-Aqsa, Jumaat lalu.


‘Geng antivaksin’ rancang kempen sebar maklumat palsu mengenai COVID-19

LONDON, 8 Jamadilawal 1442H, Rabu – Kumpulan antivaksin merancang melancarkan kempen maklumat tidak benar mengenai vaksin COVID-19, khususnya menyasarkan etnik minoriti, menurut laporan.

Dalam laporannya, Center for Countering Digital Hate (CCDH) mengatakan kumpulan Facebook peribadi antivaksin melatih pengikut untuk mengenal pasti mereka yang ragu-ragu dalam menerima vaksin dan mengubahnya menjadi penyebab.

Satu kumpulan Facebook didakwa memberi tumpuan kepada melatih anggota untuk menyasarkan etnik minoriti untuk mencegah mereka daripada diberi vaksin.

CCDH juga berjaya menghadiri persidangan persendirian yang diadakan oleh kumpulan antivaksin terkemuka dari seluruh dunia.

Menurut CCDH, mereka yang hadir pada persidangan itu dimomokkan kononnya COVID-19 adalah wabak tidak berbahaya, namun vaksin yang dibangunkan adalah bahaya dan pakar juga tidak boleh dipercayai.

Laporan itu berkata, jumlah pengikut antivaksin di media sosial kini mencecah 59.2 juta dengan 5.4 juta daripadanya di United Kingdom (UK).

CCDH berkata, menyebarkan maklumat tidak benar secara dalam talian adalah perbuatan salah, apatah lagi kepada penentang teori konspirasi itu.

Tindakan terbaik adalah dengan mempromosikan maklumat sahih mengenai vaksin, kata CCDH. – Agensi


Rejim Israel terus mengganas serang Syria

KAHERAH, 22 Zulhijjah 1443H, Jumaat – Serangan rejim haram Israel ke atas ibu negara Syria, Damsyik mengorbankan tiga askar dan mencederakan tujuh yang lain.

Israel dilaporkan melakukan serangan udara dari arah Bukit Golan.

Letupan kuat kedengaran di Damsyik akibat serangan itu.

“Musuh Zionis melakukan serangan udara… dari arah Golan Syria yang diduduki. Pencerobohan itu membunuh tiga askar dan mencederakan tujuh yang lain,” kata Kementerian Pertahanan Syria dalam satu kenyataan.

Menurut pemantau perang Syrian Observatory for Human Rights (SOHR), pasukan pertahanan udara Syria telah dikerahkan untuk membalas serangan berkenaan.

Bulan lalu, Israel melakukan serangan peluru berpandu di Lapangan Terbang Antarabangsa Damsyik yang merosakkan landasannya.

Akibat serangan itu, landasan tetap tidak beroperasi selama berminggu-minggu.

Agensi Berita Arab Syria (SANA) melaporkan serangan berkenaan dilakukan dari wilayah Golan yang diduduki Israel.

Perang saudara Syria meletus pada 2011.

Pergolakan bermula di Syria terhadap Presiden Bashar al-Assad pada 15 Mac 2011.

Sejak meletusnya perang saudara di Syria, Israel melakukan ratusan serangan udara yang menyasarkan tentera kerajaan Syria juga Iran – pasukan sokongan dan kumpulan Hizbullah.

Ini kerana negara pengganas itu mahu menghalang musuh ketatnya, Iran daripada bertapak di Syria. – Agensi


Kenderaan Peguam Negara memasuki Istana Negara

KUALA LUMPUR, 7 Muharram 1443H, Isnin – Kenderaan membawa Peguam Negara memasuki Pintu Utama Istana Negara pada 10.47 pagi untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Kawasan itu mula dipenuhi pengamal media tempatan dan antarabangsa seawal 8 pagi bagi menunggu ketibaan Perdana Menteri yang dijadual menghadap Yang di-Pertuan Agong tengah hari ini.

Anggota polis turut meningkatkan kawalan di pintu-pintu masuk Istana Negara selain meletakkan kon penghadang bagi memastikan petugas media yang membuat liputan menjaga penjarakan fizikal dan mematuhi prosedur operasi standard. – Bernama


10 peratus populasi Malaysia lengkap 2 dos vaksin pada Julai

PUTRAJAYA, 10 Zulkaedah 1442H, Isnin –  Sepuluh peratus atau 3.2 juta populasi Malaysia dijangka telah divaksinasi dengan dua dos suntikan vaksin COVID-19 pada pertengahan bulan hadapan (Julai), kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata, sasaran itu dapat dicapai berdasarkan bilangan pusat pemberian vaksin (PPV) yang telah dibuka serta jumlah bekalan vaksin COVID-19 yang diterima iaitu 4,078,620 dos vaksin Pfizer-BioNTech, 3,687,880 dos Sinovac dan AstraZeneca 828,000 dos.

“Bermula minggu kedua bulan Julai, kita akan lihat peningkatan vaksin dari Pfizer-BioNTech setiap minggu. Bagi vaksin AstraZeneca, kita akan terima penghantaran baharu pada awal bulan Julai,” katanya.

Dalam sidang media perkembangan Program Imunisasi COVID-19 Kebangsaan di sini hari ini bersama Menteri Kesihatan, Datuk Seri Dr Adham Baba, Khairy berkata, vaksinasi harian tertinggi yang dicatatkan setakat ini adalah 221,706 dos dan

penanda aras baharu yang ingin dicapai adalah 300,000 dos sehari.

“Kadar vaksinasi negara kini sedang giat diperhebatkan di seluruh negara dan selari dengan sasaran Pelan Pemulihan Negara untuk mencapai imuniti kelompok secepat mungkin,” katanya.

Beliau berkata, kerajaan menyasarkan lapan juta vaksin COVID-19 diberikan dalam bulan ini, dalam usaha memastikan sasaran 10 peratus populasi Malaysia divaksinasi tercapai.

Sementara itu, Khairy berkata, syarikat yang menyertai Program Imunisasi Industri COVID-19 Kerjasama Awam-Swasta (Pikas), hanya membayar kos operasi suntikan memandangkan vaksin yang diberikan pada program itu adalah percuma.

“Kita tidak akan paksa mereka untuk sertai dan kerana pertemuan saya dengan pemain industri, mereka tampil untuk membantu kerajaan untuk mempercepatkan dan menanggung sebahagian daripada kos.

“Kerajaan menyediakan vaksin secara percuma dan syarikat menanggung kos operasi vaksinasi yang dikenakan ProtectHealth. Ini bukanlah aktiviti membuat keuntungan dan caj yang kami kenakana adalah dihadkan kepada kadar minima,” katanya.

Sehingga 16 Jun, sebanyak 2,082 syarikat dengan jumlah pekerja seramai 301,050 orang dilaporkan telah berdaftar untuk vaksinasi di bawah Pikas.- Bernama


Malaysia laksana 5 inisiatif atasi penurunan kebolehpasaran graduan

KUALA LUMPUR, 24 Syawal 1443H, Rabu – Malaysia telah melaksanakan lima inisiatif intervensi bagi mengatasi penurunan kebolehpasaran graduan sepanjang tempoh pandemik COVID-19, demikian menurut Kementerian Pengajian Tinggi (KPT).

Kementerian itu menerusi kenyataan memaklumkan Menteri Pengajian Tinggi Datuk Seri Dr Noraini Ahmad ketika berucap pada Forum Pendidikan Sedunia (EWF) di London pada Selasa lepas berkata antara inisiatif tersebut adalah Program Penjana Kemajuan Kerjaya KPT (Penjana KPT-CAP), program ‘Teaching Factory’, Transformasi Pendidikan Teknikal dan Latihan Vokasional (TVET), pendidikan fleksibel dan kursus ‘microcredential’ serta program-program mobiliti.

Noraini berkata kajian pengesanan graduan atau ‘Kajian Tracer’ mendapati kebolehpasaran graduan Malaysia pada 2020 menurun sebanyak 1.8 peratus kepada 84.4 peratus berbanding 86.2 peratus pada 2019 akibat penularan COVID-19.

“Sebagai tindak balas strategik untuk mengelak kemerosotan selanjutnya, KPT melaksanakan beberapa inisiatif intervensi yang membolehkan kadar kebolehpasaran siswazah meningkat sebanyak 1.1 peratus kepada 85.5 peratus pada tahun 2021,” menurut kenyataan itu di sini hari ini.

Mengenai Penjana KPT-CAP, Noraini berkata kerajaan memperuntukkan RM150 juta untuk program peningkatan kemahiran serta membentuk kemahiran semula selama empat hingga enam minggu yang melibatkan industri dan telah memanfaatkan 20,000 graduan.

Program Penaja KPT-CAP itu unik kerana syarikat yang mengambil bahagian menandatangani ‘Surat Akujanji’ bagi memastikan graduan mendapat pekerjaan sekurang-kurangnya 12 bulan selepas program selesai.

Dalam ucapannya, Noraini menjelaskan Malaysia turut melaksanakan program ‘Teaching Factory’ bagi memastikan graduan bersedia memenuhi permintaan semasa serta pasaran kerja.

Ketika program itu dilaksanakan empat universiti awam yang mengkhusus dalam program teknikal dan teknologi tinggi berorientasikan praktikal dengan kerjasama pemain industri untuk proses pengajaran dan pembelajaran (PdP), latihan dan perkhidmatan dalam bidang-bidang berkaitan.

Menurut kenyataan itu, Noraini juga memberitahu bahawa Malaysia melakukan transformasi TVET bagi meningkatkan kebolehpasaran graduan dan ia dilaksanakan dengan penubuhan Majlis TVET Negara yang dipengerusikan Perdana Menteri Datuk Seri Ismail Sabri Yaakob.

“Majlis ini berperanan menasihati kerajaan mengenai bakat-bakat yang diperlukan oleh industri pada masa ini dan akan datang, serta teknologi-teknologi yang perlu diberi tumpuan di universiti,” menurut kenyataan itu.

Selain itu, program pendidikan fleksibel dan microcredential serta program-program mobiliti turut membantu dalam meningkatkan kebolehpasaran graduan ketika tempoh pandemik.

EWF merupakan forum antarabangsa peringkat menteri yang dianjurkan secara tahunan di London sejak 2002 dan bertindak sebagai platform perbincangan serta perkongsian pandangan, pengalaman, dasar, strategi dan hala tuju pembangunan pendidikan di samping isu-isu utama dan terkini dalam bidang pendidikan di peringkat global. – Bernama


PRN Melaka jadi medan percubaan PRU15

BANGI, 13 Rabiulawal 1443H, Rabu – Pelaksanaan Pilihan Raya Negeri (PRN) Melaka bakal menjadi kayu pengukur kepada Pilihan Raya Umum ke-15 (PRU15) tidak lama lagi.

Keseluruhan proses itu pasti akan menjadi medan percubaan atau contoh kepada persiapan PRU15 – kerana COVID-19 akan terus menjadi endemik yang akan sentiasa memerlukan usaha kita dalam menanganinya.

Pensyarah Kanan Universiti Teknikal Malaysia Melaka (UTeM), Dr Al Amin Mohamed Sultan berkata, PRN Melaka sepatutnya berlangsung tanpa membabitkan kempen pihak luar tanpa kawalan dan ini memerlukan kepada satu prosedur operasi standard (SOP) yang khusus.

“Adalah mustahil untuk mengelak kehadiran pemimpin besar parti politik yang bertanding dan jentera mereka dalam keadaan ‘lampu hijau’ sudah diberi untuk pergerakan rentas negeri dan daerah.

“Namun, ia boleh dikawal dan diselia dengan baik menerusi kempen kreatif dalam talian, penggunaan media sosial, saluran radio dan televisyen serta lain-lain boleh digunakan dengan baik,” katanya seperti dilapor portal tempatan, hari ini.

Dr Al Amin menambah, sistem dan saluran pengundian dengan SOP jelas akan memberikan keyakinan kepada rakyat untuk hadir menjalankan tanggungjawab mereka.

“Ini penting supaya tidak muncul kempen memboikot pilihan raya disebabkan rasa bimbang akan keselamatan diri,” katanya.

Mengulas lanjut, beliau menjelaskan, kerajaan perlu menetapkan daftar pemilih merujuk lokasi seseorang bermastautin.

“Seseorang warganegara yang layak mengundi, sepatutnya hanya dibenarkan mengundi di kawasan tempat tinggal mereka yang terkini, bukannya di alamat kampung ataupun lokaliti sementara lain,” katanya.

Tegas beliau, aktiviti rentas negeri untuk mengundi dilihat tidak membawa suara sebenar pengundi yang bermastautin atau menetap di satu-satu kawasan.

“Bagaimana pengundi luar kawasan yang hanya pulang sekali dua dalam setahun, memilih untuk mengundi di kawasan tertentu, mampu secara konsisten mendesak kepada perubahan diperlukan masyarakat setempat?

“Dengan tinggal di tempat berbeza, ia akan menjadikan keperluan dan kehendak satu-satu kawasan berbeza dengan apa yang mungkin difikirkan pengundi yang hanya pulang sekali-sekala,” sambil menjelaskan keadaan tersebut tidak patut lagi berlaku di negara ini.

Justeru katanya, biarkan rakyat yang menetap di satu-satu kawasan itu memilih pemimpin lokaliti mereka.


MA63 bukan bertujuan takrif semula Malaysia

KUCHING, 8 Rabiulakhir 1443H, Sabtu – Pindaan Perlembagaan berkaitan Perjanjian Malaysia 1963 (MA63) bukan bertujuan untuk menakrifkan semula Malaysia.

Sebaliknya untuk memperbetulkan definisi sebenar Persekutuan mengikut kenyataan dan sejarahnya.

Bekas Menteri Muda Undang-Undang, Hubungan Negeri-Pusat dan Pemantauan Projek, Datuk Sharifah Hasidah Sayeed Aman Ghazali berkata, pindaan itu dibuat menerusi Artikel 1 perenggan 2 dan Artikal 160.

“Saya bersyukur dan terima kasih di atas pembentangan Rang Undang-Undang (RUU) pindaan Perlembagaan di Parlimen awal bulan ini,” ujarnya.

Dalam masa sama, Sharifah Hasidah berharap semua Ahli Parlimen untuk memberi sokongan kepada RUU ini.

“Kepada Ahli Parlimen Semenanjung, jangan risau… kita bukan mahu mendefinisikan semula Persekutuan atau Malaysia. Sebagai contoh, kita mahu Artikel 160 dipinda (kerana) menunjukkan perjalanan negara Malaysia dari awal.

“Pindaan ini penting memandangkan ia menepati MA63 sekali gus melambangkan sejarah Malaysia itu sendiri.

“Tiada yang lebih atau kurang… kita masih satu Persekutuan yang sama-sama bergabung menubuhkan Malaysia,” katanya.

Pada 3 November lalu, Kerajaan membentangkan Rang Undang-Undang Perlembagaan (Pindaan) 2021 bagi bacaan kali pertama di Dewan Rakyat antaranya untuk memasukkan negeri-negeri Tanah Melayu dan negeri-negeri Borneo.

RUU bertujuan meminda Perlembagaan Persekutuan itu dibentang Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar.


Kerajaan teliti longgar sekatan penerima 2 dos vaksin

PUTRAJAYA, 5 Zulhijjah 1442H, Khamis – Kerajaan sedang meneliti pelonggaran sekatan bagi mereka yang telah diberi vaksin sepenuhnya, termasuk membenarkan orang ramai untuk bergerak atau makan di restoran, kata Tan Sri Muhyiddin Yassin

Perdana Menteri berkata, ini adalah sebahagian dari Pelan Pemulihan Negara (PPN) di kala Malaysia sedang secara beransur-ansur menyesuaikan keadaan untuk kembali ke kehidupan normal.

“Saya meminta agar kelonggaran dipertimbangkan bagi mereka yang telah menerima dua dos vaksin. Ini mungkin untuk pergerakan mereka atau makan di restoran.

“Ini akan menunjukkan bahawa ketika kita berperang dengan COVID-19, kita secara beransur-ansur dapat kembali ke kehidupan normal.

“PPN akan berlangsung hingga akhir tahun, jadi mari kita bersabar. Yakinlah bahawa kita boleh memenangi perang ini,” katanya pada sidang media selepas menyaksikan persiapan untuk program Bakul Prihatin Negara di Kementerian Pembangunan Wanita, Keluarga dan Masyarakat di sini, hari ini

Muhyiddin mengatakan program vaksinasi kebangsaan adalah sinar di hujung terowong dalam peperangan negara melawan pandemik COVID-19.

“Kami berjaya memvaksinasi lebih dari 421,000 orang dalam sehari, dan semoga ini dapat dikekalkan.

“Sekarang, tumpuan kami adalah Lembah Klang. Melalui langkah-langkah yang disasarkan, kami dapat menangani jangkitan COVID-19 dengan lebih baik.

“Kita berharap bekalan vaksin juga terus meningkat bulan ini dan berikutnya, supaya jangkaan pelan pemulihan negara dapat dicapai pada akhir tahun ini,” kata Muhyiddin

Turut hadir dalam majlis itu ialah Menteri Pembangunan Wanita, Keluarga dan Masyarakat, Datuk Seri Rina Harun.

Pada majlis itu, Muhyiddin menerima sumbangan bernilai RM16 juta dari lima syarikat korporat untuk program Bakul Prihatin Negara.


‘Kes Kematian Adib’ kegagalan Hamid Bador sebagai KPN

BANGI, 22 Ramadan 1442H, Selasa – Kegagalan menyelesaikan kes kematian anggota bomba, Allahyarham Muhammad Adib Mohd Kassim sepatutnya menjadi penyesalan terbesar Tan Sri Abdul Hamid Bador sepanjang menjadi Ketua Polis Negara.

Menyingkap semula proses pembelaan ke atas Allahyarham Adib, Haji Aminuddin Yahaya berkata, Abdul Hamid sebelum ini seolah-olah menafikan keputusan Mahkamah Koroner dan hakikat kematian anggota bomba itu akibat dipukul.

Ini kerana, beliau pernah mencadangkan inkues kali kedua dibuat, meskipun Mahkamah Koroner memutuskan wujud elemen pembunuhan, kata Pengerusi Pertubuhan-Pertubuhan Pembela Islam (PEMBELA) itu.

“Saya tidak pasti apakah ini benar-benar pendirian beliau atau apakah ini pendirian politik yang beliau terpaksa ‘follow’ sahaja?

“Kita mahu tahu juga pendirian beliau yang sebenar memandangkan beliau kini sudah bersara,” katanya dalam kenyataan, hari ini.

Justeru, Haji Aminuddin menuntut penjelasan Abdul Hamid sama ada pendirian mengenai ‘inkues semula’ itu adalah daripada beliau sendiri atau pihak menteri.

“Jika Tan Sri Hamid Bador memilih untuk berdiam diri, tidak mengapalah.

“Kita boleh anggap itulah pendirian yang dibuat oleh beliau sendiri sebagai KPN dahulu dan rakyat akan ingat selama-lamanya,” katanya.

Abdul Hamid menamatkan kontrak perkhidmatan jawatan KPN semalam setelah dua tahun menerajui Polis Diraja Malaysia (PDRM), dan menyerahkan posisi itu kepada Datuk Seri Acryl Sani Abdullah Sani.

Justeru, sebagai KPN baharu, Haji Aminuddin mengharapkan Acryl dapat memberi penjelasan terkini mengenai pendirian PDRM terhadap persoalan kes kematian Allahyarham Adib.

“Apa pendirian PDRM terhadap ‘teori’ yang menyatakan Adib mati dilanggar? Apakah PDRM masih berpendirian agar inkues perlu dilakukan lagi, sekali gus menafikan keputusan Mahkamah Koroner?

“Kita amat berharap agar Datuk Seri Acryl dapat memberikan pencerahan semula dalam kes ini, kerana segala pendedahan Tan Sri Hamid Bador membuat kita ragu dengan segala apa yang berlaku dahulu terutamanya kes ini,” katanya.

Disember lalu, kerajaan memberi jaminan akan mengambil tindakan sewajarnya untuk memberi keadilan buat keluarga Allahyarham Muhammad Adib.

Namun sehingga kini masih tiada tindakan lanjut, pembunuh Allahyarham juga masih belum ditemui.


Menteri tak patut ganggu urusan PDRM: Hamid Bador

KUALA LUMPUR, 18 Ramadan 1442H, Jumaat – Ketua Polis Negara, Tan Sri Abdul Hamid Bador menegaskan bahawa pasukan berseragam biru perlu bebas daripada sebarang bentuk campur tangan politik.

Mengarahkan kenyataan kepada Datuk Seri Hamzah Zainuddin, Hamid mengakui hubungannya dengan Menteri Dalam Negeri itu tidak baik dan tidak harmoni, tidak seperti dengan Tan Sri Muhyiddin Yassin yang sebelum ini turut pernah memegang jawatan sama.

“Seorang menteri tidak boleh mengganggu urusan harian Polis Diraja Malaysia (PDRM). Dia hanya diberi mandat untuk menentukan dasar dan arah pasukan.

“Dan bukan untuk menentukan siapa yang harus dilantik sebagai (ketua polis negeri) atau pengarah jabatan ini dan jabatan itu. Itu bukan tugasnya (hak prerogatif).

“Saya ingin menjelaskan bahawa peranannya sebagai ketua Suruhanjaya Pasukan Polis ada hadnya,” kata Hamid pada sidang media di ibu pejabat polis Bukit Aman.

Beliau mendakwa, Hamzah telah menuntut kuasa untuk menentukan para pemegang jawatan yang berkuasa pada pertemuan pertama yang dipengerusikannya sebagai ketua suruhanjaya itu.

“Itu tidak baik. Tidak ada lagi keharmonian (dalam pasukan polis). Ini menyukarkan saya untuk ‘susun atur’ (menguruskan) pasukan tersebut.

“Dan kerana tindakan tersebut, akan mengakibatkan munculnya banyak kem (puak) di pasukan polis.

“Ada kem yang diselaraskan dengan IGP, kem yang diselaraskan dengan Timbalan IGP,  kem yang diselaraskan dengan menteri – ini tidak baik (untuk kesatuan pasukan polis),” katanya.

Hamid memberitahu, beliau telah mengemukakan perkara itu dua kali dengan  Muhyiddin dan Ketua Setiausaha Negara, Tan Sri Mohd Zuki Ali.

“Saya melakukan itu. Saya menyampaikan kegusaran saya pada mereka tentang seseorang (yang) campur tangan (dalam urusan pasukan polis).

“Saya menghormati semua orang… Saya tidak takut siapa pun,” katanya.

Hamid turut membangkitkan kelemahan Suruhanjaya Perkhidmatan Polis (SPP) yang diketuai Hamzah.

Beliau mendakwa, di bawah kepimpinan Hamzah, masih banyak siasatan salah laku polis oleh SPP yang tergantung.

“Inilah situasinya. Isu tidak diambil serius. Bayangkan jika Suruhanjaya Perkhidmatan Awam mengendalikan urusannya seperti ini.

“Inilah sebabnya kenapa SPP tidak patut dipengerusikan oleh seorang menteri.

“Lebih baik serah kepada seorang hakim atau bekas hakim. Apabila ia disertai menteri, akan ada unsur politik,” katanya.


Cuai punca nahas kereta api Greece

ATHENS, 9 Syaaban 1444H, Khamis – Perdana Menteri Greece, Kyriakos Mitsotakis menganggap nahas dua kereta api yang mengorbankan 43 nyawa berpunca daripada kecuaian.

Nahas berlaku apabila kereta api penumpang dari Athens ke Thessalonoki bertembung dengan kereta api kargo dari Thessaloniki ke Larissa.

Pertembungan kedua-dua kereta api berlaku di luar bandar Larissa di tengah Greece dan menurut media tempatan, 350 penumpang berada dalam kereta api terbabit ketika kemalangan berlaku.

Tragedi kereta api terburuk di Greece itu menyebabkan beberapa gerabak tergelincir dari landasan termasuk beberapa yang remuk teruk sehingga penumpang terperangkap.

Jabatan bomba berkata, sehingga kini 57 orang masih dirawat di hospital, enam daripadanya ditempatkan di unit rawatan rapi (ICU), manakala lebih 200 yang lain dibenarkan pulang selepas mengalami kecederaan ringan.

Mitsotakis pada masa sama menyifatkan tragedi pelanggaran itu sebagai ‘nahas kereta api paling menggerunkan dalam sejarah negara’ .

Namun beliau memberi jaminan untuk menjalankan siasatan terperinci bagi mengenal pasti punca sebenar.

Katanya, bukti awal menunjukkan pertembungan itu berlaku kerana ‘kecuaian manusia yang tragik’, tanpa mengulas lebih lanjut.

Terdahulu, Menteri Pengangkutan Greece, Kostas Karamanlis, mengambil tanggungjawab penuh berhubung tragedi itu dan meletak jawatan.

Beliau berkata, keputusan itu dibuat sebagai tanda menghormati dan simpati terhadap individu yang kehilangan nyawa dalam tragedi terbabit, walaupun mengaku mengambil pelbagai usaha memperbaiki sistem kereta api yang tidak lagi sesuai untuk abad ke 21 ini.

Setakat ini, pihak berkuasa telah menahan ketua stesen di perhentian terakhir kereta api itu di bandar Larissa, namun tidak mendedahkan nama atau kenapa dia ditahan.

Pada dasarnya, ketua stesen bertanggungjawab menyelia bagi memastikan kereta api berada di landasan yang sepatutnya dan dia dijangka dihadapkan ke mahkamah hari ini.

Pekerja kecemasan menggunakan kren dan jentera berat lain bagi mengalihkan gerabak yang remuk dan banyak mayat dan cebisan badan ditemui – Agensi


Demi anak-anak, KKM disyor tutup semua sekolah selama 14 hari

BANGI, 20 Safar 1442H, Khamis – Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari mengesyorkan supaya sesi persekolahan di seluruh negara ditangguhkan buat sementara waktu sehingga kes COVID-19 reda.

Bersetuju dengan arahan Kementerian Kesihatan Malaysia (KKM) bahawa institut pengajian tinggi (IPT) sahaja yang ditutup sementara walaupun keputusan penangguhan menjadi huru-hara kepada ramai pihak, katanya, alangkah baik jika semua sekolah juga diputuskan tangguh sesi persekolahan.

“Mengambil sikap ‘mencegah lebih baik daripada mengubati’, mohon ditangguhkan sesi persekolahan untuk 14 hari sahaja sehingga keadaan seluruh Malaysia kembali reda. Tidak ada kerugian mana-mana pihak tetapi kerisauan anak-anak diutamakan.

“Kepada semua ibu bapa, mungkin akan menghadapi kesukaran apabila anak-anak tidak ke sekolah tetapi percayalah, 14 hari ini, Insya-Allah akan menyelamatkan negara. Keselamatan anak-anak adalah tidak ternilai,” katanya dalam satu kenyataan, hari ini.

Cikgu Izzat berkata, syor tersebut akan memudahkan Kementerian Pendidikan Malaysia (KPM) untuk membuat penyelarasan sesi persekolahan.

“Akhir sekali, segeralah membuat keputusan terbaik. Jangan sampai menjadi parah, baru nak buat keputusan ini.

“Kita jangkakan dalam tempoh 14 hari ini, keadaan akan kembali reda, Insya-Allah. Demi keselamatan kesihatan anak-anak kita, tangguhkanlah terlebih dahulu sesi persekolahan ini,” katanya.

Terdahulu, semua sekolah yang disahkan berada dalam Zon Merah oleh KKM akan ditutup bermula hari ini sehingga 23 Oktober hadapan.

KKM dalam satu kenyataan berkata, ia membabitkan sebanyak 142 sekolah di daerah Klang dan 242 sekolah keseluruhan di tiga daerah di Sabah.


Kenyataan berbaur perkauman: Wujud amalan pilih kasih

BANGI, 21 Rejab 1444H, Ahad – Ketua Dewan Pemuda PAS, Ahmad Fadhli Shaari menyifatkan wujud amalan pilih kasih dalam negara berhubung kenyataan yang dikeluarkan oleh dua individu berbeza berkaitan perkauman.

Beliau berkata, perkara ini terbukti apabila pemain hoki wanita negara, Hanis Nadirah Onn dikenakan hukuman kerana didakwa mengeluarkan komen bersifat perkauman namun apabila Timbalan Ketua Menteri Pulau Pinang, P Ramasamy berbuat perkara sama tidak pula dikenakan tindakan.

“Seorang atlet memberikan komen secara bergurau dicop rasis namun seorang Timbalan Ketua Menteri mengeluarkan kenyataan menggambarkan orang Melayu terlalu dominan dalam perkhidmatan awam tetapi masih berkhidmat sebagai Timbalan Ketua Menteri.

“Jangan butakan mata kita untuk membuat penilaian,” katanya dalam kenyataan, hari ini.

Terdahulu, pemain kebangsaan, Hanis Nadirah didakwa membuat kenyataan berbaur perkauman di media sosial berhubung konsert artis dan komposer dari India, AR Rahman di Stadium Nasional.

Hanis mengakui memuat naik ciapan komen ‘bau best la kat dalam tu’ berserta emoji tertawa sehingga mengeluarkan air mata kepada gambar dan video keadaan konsert yang dimuatnaik oleh Kosmo Online.

Kenyataan tersebut menyebabkan atlet berusia 27 tahun itu digantung dan tidak dibenarkan mewakili negara pada Sukan Sea Kemboja 2023.

Manakala, Ramasamy pula dalam kenyataan kelmarin menggesa kerajaan Anwar melakukan reformasi dalam sektor perkhidmatan awam, supaya ia tidak lagi hanya didominasi oleh satu kaum.

Katanya, perdebatan bahawa penyertaan ramai orang Melayu dalam sektor awam, bagi mengimbangi dominasi kaum Cina dalam ekonomi seperti dinyatakan bekas Perdana Menteri, Tun Dr Mahathir Mohamad, tidak lagi boleh diguna pakai.

Ramasamy berkata, dasar perkauman sedemikian tidak lagi boleh dipertahankan terutama ketika kerajaan sekarang berada di tampuk kuasa.


Mahkamah tetapkan 7 Februari Imran Khan bebas atau sebaliknya

ISLAMABAD, 11 Rejab 1444H, Khamis – Mahkamah Pakistan akan mengumumkan keputusan sama ada bekas Perdana Menteri Pakistan, Imran Khan akan didakwa atau dibebaskan berhubung kes depositori hadiah negara yang dipanggil Toshakhana pada 7 Februari ini.

Hakim, Zafar Iqbal menetapkan tarikh pendakwaan pada 7 Februari ini selepas mendengar hujah semalam.

Memetik laporan akhbar Express Tribune, Imran yang juga merupakan pemimpin Parti Tehreek-e-Insaf Pakistan (PTI) diarahkan membayar bon sebanyak 20,000 rupee Pakistan (RM317,922).

Oktober tahun lalu, Imran hilang kelayakan daripada kerusi Dewan Undangan Negerinya di bawah Perkara 63(1)(p) oleh Suruhanjaya Pilihan Raya Pakistan (ECP) atas dakwaan berbohong kepada pegawai mengenai hadiah yang dia terima daripada orang kenamaan luar semasa berkhidmat sebagai perdana menteri Pakistan.

Bagaimanapun, selepas beberapa bulan membuat penafian, Imran akhirnya membuat pengakuan pada 8 September bahawa dia menjual sekurang-kurang empat daripada hadiah yang diterima semasa menjadi perdana menteri.

Toshakhana diletakkan di sebuah jabatan di bawah kawalan pentadbiran Bahagian Kabinet Pakistan yang ditubuhkan pada tahun 1974 dan berfungsi menyimpan hadiah berharga yang diberikan oleh pembesar asing dan ketua kerajaan dan negara lain kepada pemerintah, penggubal undang-undang, birokrat, dan pegawai negara.

Pegawai yang mengendalikan bahagian berkenaan wajib mengisytiharkan semua hadiah namun dibenarkan menyimpan sebahagian barangan yang di bawah nilai tertentu. – Agensi


Krisis Melaka bukti perpecahan parti politik makin parah

BANGI, 3 Rabiulawal 1443H, Ahad – Kemelut politik di Melaka menjadi bukti perpecahan parti politik semakin parah, sama ada di peringkat akar umbi hinggalah kepimpinan tertinggi.

Ia bermula apabila bekas Ketua Menteri Melaka, Datuk Seri Idris Haron, bersama tiga lagi Ahli Dewan Undangan Negeri (ADUN) Barisan Nasional (BN), Perikatan Nasional (PN) dan Bebas mengumumkan menarik sokongan terhadap kerajaan negeri pimpinan Datuk Seri Sulaiman Md Ali.

Idris berkata, penarikan sokongan itu berikutan ketidakyakinan mereka terhadap beberapa keputusan kerajaan negeri yang `flip-flop’ serta tidak dilaksanakan dengan sempurna.

Selain itu, ADUN Sungai Udang itu mendakwa terdapat pemimpin UMNO di Melaka membolot projek ekonomi dan menipu kerajaan Persekutuan berkaitan royalti pasir, yang menyebabkan beliau menarik sokongan terhadap kerajaan Melaka.

Pemerhati politik, Ir Ts Mohd Khoushaini Hj Mohd Naim berkata, tindakan bekas Ketua Menteri Melaka itu tidaklah membawa kepada suasana yang lebih baik bahkan menjemput mudarat yang lebih besar jika Pakatan Harapan (PH) yang didominasi DAP diberi peluang memerintah kembali.

“Cukuplah pengalaman kita terpaksa berdemo dan ke balai polis siang dan malam ketika 22 bulan PH memerintah atas pelbagai isu seperti isu arak, pengiktirafan UEC, penularan ajaran Syiah, penghinaan Nabi SAW, isu komunis dan lain-lain.

“Adakah tindakan beliau itu didasari dendam dan perselisihan peribadi ketika kalah dalam pemilihan UMNO Tangga Batu sebelum ini?

“Apakah beliau sanggup mengutamakan kepentingan peribadi dan menjual prinsip sehingga berpakat dengan Presiden PKR untuk mencalonkan dirinya sebagai Ketua Menteri yang baru?” soalnya dalam kenyataan.

Beliau menegaskan, jika betul dakwaan yang dikemukakan Idris, seharusnya penyelewengan itu harus dilaporkan kepada SPRM dan tindakan mahkamah perlu diambil, bukannya menggadaikan nasib rakyat dan negeri.

“Adegan lompat parti ini sudah tentu telah merisikokan rakyat Melaka untuk mengundi ketika COVID-19 dan menggugat kepercayaan rakyat kepada sistem politik negara,” katanya.


Lagi kes hina agama, polis Kelantan tahan seorang lelaki di Machang

BANGI, 18 Zulhijjah 1443H, Isnin – Polis Kelantan menahan seorang lelaki yang didakwa mempersenda dan menghina agama Islam serta Nabi Muhammad SAW menerusi hantaran video di media sosial.

Pemangku Ketua Polis Kelantan, Datuk Muhamad Zaki Harun berkata, suspek kini ditahan selepas serbuan dibuat kira-kira 11.30 pagi di Kampung Bagan Chekok, Pulai Chondong di Machang.

“Serbuan dilakukan selepas pihaknya menerima laporan pada 9.15 pagi tadi berhubung seorang individu yang menghina agama Islam melalui satu klip video.

“Hasil soal siasat, suspek mengaku memuat naik video yang menyebut perkataan penghinaan terhadap agama Islam dan Nabi Muhammad SAW, “ katanya dalam kenyataan, hari ini.

Terdahulu tular satu video berdurasi 4 minit 13 saat itu, memaparkan seorang lelaki meludah sambil menghina Islam dan Nabi Muhammad SAW dengan kata-kata yang kesat.

Dalam pada itu, dia juga mencabar, dan turut menjemput mana-mana orang untuk berjumpa dengannya.

Beliau berkata, hasil ujian saringan air kencing yang dilakukan ke atas suspek mendapati positif dadah jenis Methaphetamine.

Katanya kes akan disiasat mengikut Seksyen 298 dan 505 (b) Kanun Keseksaan serta Seksyen 233 Akta Komunikasi dan Multimedia dan juga Seksyen 14 Akta Kesalahan Kecil 1995.

Dalam pada itu, Muhamad Zaki berkata, permohonan reman terhadap suspek akan dibuat esok.


i-Sinar, i-Lestari langkah berani PN bantu golongan terjejas

KUALA LUMPUR, 15 Rejab 1442H, Sabtu – Perikatan Nasional (PN) yang genap setahun menerajui kerajaan pada 1 Mac ini, terbukti telah mengambil langkah berani membantu rakyat mendapatkan sumber kewangan bagi meneruskan kelangsungan hidup dalam persekitaran serba mencabar.

Mereka yang terjejas, termasuk kehilangan kerja dan punca pendapatan susulan impak penularan pandemik COVID-19, juga mampu menarik nafas lega apabila kemudahan dalam bentuk program i-Sinar dan i-Lestari Kumpulan Wang Simpanan Pekerja (KWSP) diperkenalkan bagi meringankan beban yang digalas.

Bagi mereka, tindakan sedemikian telah membuktikan sejauh mana kesungguhan kerajaan membantu golongan yang memerlukan selain turut menjadi antara pencapaian tersendiri PN.

Kemudahan pengeluaran i-Lestari yang diperkenalkan pada 3 Mac, 2020 — beberapa hari selepas pembentukan kerajaan PN, membabitkan inisiatif pengeluaran sebanyak RM500 yang dimulakan pada 1 April, 2020 selama 12 bulan yang keseluruhannya berjumlah RM30 bilion.

i-Sinar pula merupakan lanjutan daripada kemudahan pengeluaran i-Lestari dengan kelulusan syaratnya turut dipermudah baru-baru ini dengan mengambil kira sentimen rakyat.

Laporan menyatakan dianggarkan kira-kira RM18.5 bilion telah dikeluarkan di bawah kemudahan i-Sinar sejak permohonannya dibuka pada Disember 2020 yang memberi manfaat kepada 3.3 juta ahlinya.

Apa yang pasti, bagi kebanyakan penerima kemudahan itu, wang tersebut turut menyuntik harapan serta peluang untuk mereka kembali bangkit menjana pendapatan, termasuk memulakan perniagaan selepas mengalami kesukaran akibat kesan COVID-19.

“Keuntungan perniagaan yang diraih mungkin kecil, namun apa lebih penting adalah dapat memastikan masih mampu menyediakan makanan untuk dikongsi bersama keluarga,” demikian luahan Azuar Fahmi Mohd Ali, 30, kepada Bernama, baru-baru ini.

Bekas wartawan Utusan Malaysia itu mengakui kesukaran mendapat kerja ketika pandemik itu bermula yang memaksa beliau meninjau alternatif lain, termasuk menjual gajet demi menyara keluarga.

“Sebelum pandemik ini, saya sepatutnya menjalani beberapa temu duga kerja namun peluang itu hilang apabila Perintah Kawalan Pergerakan (PKP) dilaksanakan.

“Oleh itu, saya menjalankan perniagaan kecil-kecilan menjual gajet dan Alhamdulillah ia dapat memberi sedikit pendapatan sementara mendapat kerja tetap,” katanya.

Pada masa sama, Azuar Fahmi juga perlu melunaskan hutang bagi membolehkan bebanan kewangannya dapat dikurangkan sekiranya pandemik itu terus berlanjutan.

“Oleh itu, bagi saya, kerajaan PN telah mengambil tindakan pantas dan wajar dengan melaksanakan inisiatif i-Sinar dan i-Lestari kerana kita sendiri tidak pasti sejauh mana pandemik ini akan terus berlaku.

“Kes harian COVID-19 juga masih tinggi. Selain membuat pengeluaran (caruman), saya juga perlu mengekalkan simpanan KWSP (demi masa depan),” katanya yang kini berkhidmat sebagai wartawan di sebuah portal kewangan.

Sementara itu, Basir Zahrom, 37, turut bertindak mengusahakan perniagaan selepas bekas majikannya melaksanakan langkah pemberhentian pekerja pada Ogos tahun lepas.

Justeru, beliau menyifatkan kemudahan i-Sinar dan i-Lestari itu hadir bertepatan pada masanya bagi membantu ramai sepertinya yang memerlukan bantuan kewangan.

“Saya bersyukur, lega serta gembira kerana inisiatif ini amat membantu kelangsungan hidup lebih-lebih lagi dalam menghadapi keadaan ekonomi getir seperti sekarang.

“Walaupun maklum bahawa simpanan KWSP adalah dana persediaan untuk hari tua, namun kami juga berada dalam keadaan memerlukan sumber kewangan pada masa itu.

“Selepas diberhentikan kerja, saya memulakan perniagaan kecil-kecilan menjual tanah hitam, baja dan anak pokok sayuran untuk menjana pendapatan,” katanya.

Basir yang kini memulakan tugas sebagai pegawai eksekutif di sebuah universiti awam, berkata hayat perniagaannya juga tidak lama apabila berdepan masalah kesukaran mendapatkan bekalan akibat sekatan pergerakan.

“Mujur saya bertindak melupuskan dan mengurangkan baki hutang peribadi, kad kredit dan kereta selain membuat simpanan supaya duit gaji bulanan ini boleh digunakan untuk membeli barang keperluan harian,” katanya,

Bagi suri rumah, Norizan khalid, 39, pendapatan keluarganya terkesan apabila sumber rezeki suaminya sebagai peniaga pasar malam terjejas akibat penutupan sementara aktiviti berkenaan bagi mengekang penularan COVID-19.

Menurutnya, ini berikutan keluarganya amat bergantung kepada perniagaan suami menyara kehidupan serta keperluan harian mereka sekeluarga.

“Pada masa ini, suami telah mula berniaga di tepi jalan. Tetapi wang menerusi i-Sinar itu dapat digunakan untuk membayar hutang tertunggak dan bakinya disimpan untuk menampung perbelanjaan harian,” katanya. – Bernama


UAE henti eskport gandum dari India

NEW DELHI, 15 Zulkaedah 1443H, Rabu – Emiriah Arab Bersatu (UAE) menghentikan eksport dan eksport semula gandum dari India untuk tempoh empat bulan, berikutan isu aliran perdagangan global.

UAE mengumumkan langkah itu pada Rabu, berkuat kuasa pada 13 Mei – selepas India, pengeksport komoditi kedua terbesar dunia menghentikan eksport gandum untuk meningkatkan keselamatan makanannya.

Syarikat yang ingin mengeksport gandum dan tepung gandum India yang telah diimport ke negara itu sebelum 13 Mei, perlu mendapat kebenaran kementerian untuk mengeksport semula ke luar UAE, lapor Agensi Berita Nasional WAM.

“Kementerian Ekonomi memaklumkan keputusan dibuat susulan perkembangan antarabangsa yang telah menjejaskan aliran perdagangan,” lapor WAM.

Krisis Rusia-Ukraine telah menjejaskan sejumlah komoditi perdagangan global termasuk gandum, jagung, dan minyak bunga matahari. – Bernama


Sempadan batas agama jangan dibuat bahan mainan

BANGI, 27 Muharam 1444H, Khamis – Menteri di Jabatan Perdana Menteri (Hal Ehwal Agama), Datuk Idris Ahmad menggesa pihak berkuasa mengambil tindakan segera terhadap individu yang melakukan provokasi terhadap Islam di Kuala Lumpur Fashion Week (KLFW) baru-baru ini.

Beliau menegaskan, tindakan segera perlu diambil supaya perkara ini dapat dibendung dan dijadikan pengajaran kepada semua pihak.

“Masyarakat Islam kita cukup marah dan kecewa. Sempadan batas agama, sensitiviti keagamaan dan kaum usah dibuat bahan mainan.

“Usahlah kita berperilaku yang melanggar dengan ajaran agama, adat ketimuran dan tatasusila.

“Pastikan untuk sentiasa berfikir panjang sebelum melakukan apa-apa perbuatan,” katanya menerusi hantaran di Facebook hari ini.

Sebelum ini, tular di media sosial seorang lelaki berbangsa Cina memakai songkok dan memakai baju separa bogel ketika KLFW 2022 di ibu negara.

Tindakan tersebut mengundang kecaman orang ramai kerana seolah-olah mempersendakan agama.


Peguam Israel dakwa enam tahanan Palestin lolos Penjara Gilboa

TEL AVIV, 27 Safar 1443H, Isnin – Peguam awam negara haram Israel pada Ahad mengemukakan dakwaan terhadap enam tahanan Palestin, yang telah lolos dari penjara bulan lalu sebelum ditahan semula, lapor Badan Anadolu.

Dakwaan yang diajukan oleh peguam mahkamah pusat Nazaret terhadap enam tahanan itu termasuk melarikan diri dari kurungan mereka, satu tuduhan yang boleh dikenakan hukuman hingga 7 tahun penjara, lapor saluran KAN Israel.

Dakwaan tersebut, bagaimanapun, tidak termasuk tuduhan yang berkaitan dengan keganasan terhadap tahanan tersebut.

Manakala lima individu yang lain juga dikatakan membantu enam tahanan tersebut dalam penjara.

Pada hari Khamis, keenam tahanan itu diserahkan kepada pihak berkuasa penjara Israel setelah siasatan oleh pihak keselamatan dalaman Israel, Shin Bet berakhir.

Mereka ditahan di penjara yang berbeza, menurut harian Israel Yedioth Ahronoth.

Pada 6 September, enam orang Palestin – Munadil Nufey’at, Iham Kamamji, Yaqoub Qadiri, Zakaria Zubeidi dan dua bersaudara Mahmoud dan Mohammed al-Arida – berjaya melarikan diri dari penjara Gilboa dengan keselamatan tinggi dengan menggali terowong dari sel mereka ke luar penjara .

Namun, pasukan Israel berjaya menahan mereka semula setelah hampir seminggu penjara mereka bebas.

Terdapat sekitar 4,850 tahanan Palestin di penjara Israel, termasuk 40 wanita, 225 kanak-kanak, dan 40 tahanan pentadbiran, menurut institusi yang berkaitan dengan urusan tahanan. – Agensi


PAS gesa sokong kerajaan dipimpin Muhyiddin

BANGI, 27 Safar 1442H, Khamis –  Parti-parti politik yang diberikan amanah untuk membentuk Kerajaan Baginda di bawah pimpinan Tan Sri Muhyiddin Yassin selaku Perdana Menteri Malaysia, mestilah memberi sokongan padu tanpa diganggu gugat.

Setiausaha Agung PAS, Datuk Takiyuddin Hassan berkata, tindakan itu perlu bagi boleh membolehkan kerajaan berfungsi dengan baik dan efektif.

Justeru, katanya, jemaah Kabinet dianggotai – Barisan Nasional (BN), Perikatan Nasional (PN), Gabungan Parti Sarawak, PAS dan Gabungan Rakyat Sabah perlu bertindak secara kolektif dan bertanggungjawab dengan memberikan keutamaan dan fokus kepada kesejahteraan rakyat.

“Terutama sekali di era sukar di mana semua pihak berusaha bertungkus lumus bagi menangani penularan semula pandemik COVID-19.

“…ia termasuk langkah memulihkan ekonomi negara yang teruk terjejas,” katanya dalam satu kenyataan.

Pada masa sama, Takiyuddin berkata, PAS merafakkan setinggi-tinggi junjung kasih ke hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah atas kebijaksanaan dan langkah berhikmah Baginda menyelesaikan sebarang kemelut termasuklah politik, sehingga berjaya membawa kepada ketenangan, keharmonian dan kestabilan dalam negara.

“PAS yakin Baginda telah bertindak berdasarkan segala kuasa prerogatif dan budi bicara sebagaimana yang diperuntukkan oleh Perlembagaan dan undang-undang negara atas konsep Raja Berperlembagaan,” katanya.


Penjara 20 tahun, denda RM150,000? Tak cukup hukum pemandu mabuk ‘membunuh’

Oleh Fazleen Safina

BANGI, 23 Zulkaedah 1441H, Rabu – Tidak memadai, demikian respon Ketua Aktivis Persatuan Pengguna Islam Malaysia (PPIM), Datuk Nadzim Johan berhubung cadangan hukuman terhadap pemandu mabuk, seperti yang diumumkan Menteri Pengangkutan, Datuk Seri Wee Ka Siong hari ini.

Ka Siong berkata, kerajaan memutuskan untuk meningkatkan hukuman penjara maksimum 20 tahun dan denda sehingga RM150,000 kepada pemandu mabuk.

Katanya, perkara berkenaan akan dimuktamadkan sekiranya Dewan Rakyat meluluskan pindaan Akta Pengangkutan Jalan 1987 (Akta 333).

Mengulas cadangan itu, Datuk Nadzim berkata, pemandu mabuk yang menyebabkan kemalangan orang lain adalah berbeza dengan mereka yang mengakibatkan kemalangan.

“Tidak menjadi masalah kalau setakat memandu dalam keadaan mabuk dan tidak melakukan apa-apa. Ini bermakna dia hanya mabuk, jadi kita bolehlah buat macam itu (hukuman).

“Ini berbeza jika dia langgar dan bunuh orang lain. Dia menyebabkan kematian tanpa sengaja, Kalau tidak, hukuman itu macam tidak berat.

“Kalau setakat denda, mungkin orang boleh bayar. Macam mana dengan mangsanya pula. Keluarganya dapat apa?,” soalnya ketika dihubungi Ismaweb.net hari ini.

Ka Siong berkata, pihaknya mencadangkan kadar penjara maksimum dengan pindaan 15 tahun untuk kesalahan pertama dan 20 tahun bagi kesalahan berikutnya.

“Kadar denda dicadangkan dinaikkan maksimum RM20,000 sekarang kepada RM100,000 untuk kesalahan pertama dan bagi kesalahan kedua boleh dikenakan denda RM150,000.

“Tempoh penggantungan lesen juga dicadang dinaikkan dari 10 tahun kepada 20 tahun,” katanya

Mengulas perkara sama, Datuk Nadzim berkata, kerajaan bukan sahaja perlu meminda undang-undang yang lebih tegas, malah pelaksanaannya juga perlu jelas dan menyeluruh.

Tambahan pula, usaha membanteras bilangan pemandu mabuk memerlukan pembabitan seluruh rakyat Malaysia dan setiap kementerian.

“Kita tak mahu hanya satu undang-undang yang dibuat oleh sesuatu kementerian, tetapi kementerian lain tidak ada apa (tidak campur tangan).

“Perkara ini serius dari segi aspek keseluruhan dan ia terlepas pandang dalam tempoh begitu lama. Jadi, kita juga mahu undang-undang dilaksanakan bersesuaian dengan masalah yang timbul,” katanya.

Mengikut undang-undang sedia ada, inidividu yang memandu dalam keadaan mabuk boleh dikenakan tindakan mengikut Seksyen 45A (1) Akta Pengangkutan Jalan 1987 yang memperuntukkan hukuman denda tidak kurang RM1,000 dan tidak lebih RM6,000 atau penjara tidak lebih 12 bulan.

Manakala bagi kesalahan memandu dalam keadaan mabuk hingga menyebabkan kematian pula, pesalah boleh dikenakan hukuman mengikut Seksyen 44 Akta Pengangkutan Jalan 1987 yang membawa hukuman denda maksimum RM20,000 dan penjara maksimum 10 tahun.


Korban darah di Gaza kini 103 orang

BAITULMAQDIS, 2 Syawal 1442H, Jumaat – Dalam keadaan umat Islam seluruh dunia gembira meraikan sambutan Hari Raya Aidilftri, rakyat Palestin terus bermandi darah akibat serangan berterusan rejim pengganas Israel di Semenanjung Gaza.

Menurut Kementerian Kesihatan Palestin dalam satu kenyataan pada Khamis, serangan ganas Israel di wilayah itu kini sudah mengorbankan 103 orang.

Jumlah kematian terbaharu itu termasuk 27 kanak-kanak dan 11 wanita, sementara 580 yang lain dilaporkan cedera setakat ini, kata kementerian.

Malah, Gaza awal hari ini terus menerima serangan udara dari Israel dengan satu letupan besar berlaku sekitar jam 2 pagi waktu tempatan, sehingga menggegarkan bangunan-bangunan di sekitarnya.

Ketegangan semakin meningkat sejak sebuah mahkamah Israel minggu lalu memerintahkan pengusiran keluarga Palestin dari kejiranan Sheikh Jarrah di Baitulmaqdis Timur.

Israel menjajah Baitulmaqdis Timur ketika perang Arab-Israel 1967 dan merampas seluruh bandar pada tahun 1980, di mana perbuatan itu tidak pernah diiktiraf oleh masyarakat antarabangsa. –  Agensi


8 bulan dipenjara, Israel bebaskan ahli Parlimen Palestin

RAMALLAH, 17 Rabiulakhir 1444H, Sabtu – Pihak berkuasa Israel membebaskan ahli Parlimen Palestin di Baitulmaqdis, Ahmed Atoun pada Khamis selepas berbulan berada di bawah penahanan pentadbiran.

Sumber tempatan berkata, Atoun, 54, ditahan di penjara tentera Ofer di Ramallah selama lapan bulan tanpa sebarang pertuduhan atau perbicaraan sepanjang tempoh itu.

Pihak berkuasa Israel juga telah memperbaharui larangan ke atasnya yang menghalang Atoun daripada memasuki wilayah Baitulmaqdis yang diduduki.

Kelab Tahanan Palestin dalam satu kenyataan berkata, Atoun telah menghabiskan lebih 16 tahun di penjara Israel secara berkala, kebanyakannya di bawah penahanan pentadbiran.

Kumpulan hak asasi manusia memaklumkan, lima ahli Parlimen Palestin, termasuk Mohamad Abu Tir, Hassan Yousef, Nasser Abdel Gawad, Ahmed Saadat dan Marwan Barghouthi, kini masih berada di sebalik sel di penjara Israel.- Agensi


Polis tak terima laporan Dr Zakir Naik terbabit serangan pengganas

KUALA LUMPUR, 27 Rabiulakhir 1442H, Ahad – Polis Diraja Malaysia (PDRM) tidak menerima sebarang laporan rasmi berhubung kes penceramah kontroversi Dr Zakir Naik, yang dikatakan terbabit dalam rancangan serangan pengganas di India.

Ketua Polis Negara, Tan Sri Abdul Hamid Bador berkata, PDRM amat mengalukan-alukan sebarang perkongsian maklumat berhubung perkara berkenaan.

“Setakat ini, PDRM belum menerima apa-apa laporan rasmi (Dr Zakir Naik terbabit serangan pengganas di India) dan pihak saya sentiasa memantau sebarang perkembangan mengenai pengganas.

“Selama ini, PDRM sering mendapat kerjasama dengan agensi penguatkuasa undang-undang dari negara luar yang lain, dalam usaha menangani isu-isu keselamatan negara,” katanya kepada Bernama hari ini.

Abdul Hamid berkata, rekod PDRM dalam usaha menangani apa jua bentuk ancaman pengganas adalah terbukti baik.

Hari ini, dalam satu laporan media antarabangsa mengatakan badan perisikan negara itu diketahui telah memintas transaksi kewangan penting yang dikaitkan dengan pendakwah berkenaan, selain turut didakwa mengatur serangan yang mungkin dilakukan di sebuah bandar di sana (India).

Laporan itu juga menyebut serangan mungkin akan dilakukan satu kumpulan yang diketuai seorang wanita, pada beberapa minggu akan datang. – Bernama


Rakyat Syria protes bantah kenaikan harga petrol

AMMAN, 1 Safar 1445H, Jumaat – Ribuan rakyat Syria melakukan protes di jalan raya dan melaungkan slogan antikerajaan di bandar Sweida – yang kebanyakannya etnik Druze – bagi membantah keadaan ekonomi yang semakin teruk dan kenaikan harga petrol minggu ini.

Saksi berkata, penunjuk perasaan di sekitar dataran bandar utama mendesak penggulingan Presiden Bashar al-Assad.

“Hidup Syria dan jatuhkan Bashar al-Assad!” demikian laungan penunjuk perasaan berhampiran ibu pejabat polis dan pejabat gabenor ketika pasukan keselamatan berdekatan mengelak konfrontasi.

Perselisihan terbuka seperti ini jarang berlaku di kawasan yang dikawal oleh kerajaan.

Bandar barat daya Sweida kekal dalam kuasa kerajaan dan sebahagian besarnya terhindar daripada pergolakan yang dilihat di bahagian lain.

Syria sedang mengalami krisis ekonomi merudum yang menyaksikan mata wangnya menjunam kepada rekod 15,500 pound Syria kepada dolar pada Rabu dalam kejatuhan bebas yang pesat.

Ia didagangkan pada 47 paun kepada dolar pada permulaan konflik.

Kerajaan berkata, pemotongan dalam program subsidi untuk meringankan beban kewangan negara yang terkena sekatan hanya memberi kesan kepada golongan terkaya.

Bagaimanapun ramai penunjuk perasaan berkata, tindakan itu memburukkan lagi nasib rakyat Syria yang mengalami peperangan selama sedekad dan kini bergelut untuk membeli makanan dan bekalan asas di tengah-tengah inflasi dan pendapatan yang semakin berkurang.

Pihak berkuasa Syria menyalahkan sekatan Barat di atas kesusahan yang dialami negara itu. – Agensi


SAR temui mayat pesawat terhempas di Gunung Berapi Mayon

MANILA, 2 Syaaban 1444H, Khamis – Pasukan mencari dan menyelamat (SAR) berjaya menemui empat mayat di dalam sebuah pesawat kecil yang terhempas di kawasan gunung berapi aktif di Filipina, minggu lalu.

Pihak berkuasa mengesahkan kematian terdiri daripada dua warganegara Filipina dan rakyat Australia.

Pasukan SAR yang memasuki kawasan Gunung Berapi Mayon sejak Ahad lalu, sejurus selepas serpihan pesawat dikesan kira-kira 300 meter dari kawah gunung berapi.

Bagaimanapun pasukan SAR berdepan kesukaran membawa keluar mayat-mayat berkenaan berikutan laluan yang berisiko.

Pesawat Cessna 340 dilaporkan hilang daripada radar Ahad lalu sejurus selepas berlepas ke Manila dari lapangan terbang tempatan, hanya beberapa kilometer dari Mayon, salah satu gunung berapi paling aktif di Filipina.

Gunung berapi berkenaan dilaporkan meletus kali terakhir pada 2018.

Menurut pemantauan harian gunung berapi negeri, terdapat bahaya letupan dari kawah kerana Mayon kekal berada dalam keadaan aktif.

Sementara itu, Australia mengesahkan kematian dua rakyat yang dikenal pasti sebagai Simon Chipperfield dan Karthi Santhanam yang bekerja sebagai perunding di syarikat tenaga, Energy Corp.

Malah syarikat berkenaan turut mengenal pasti dua jururterbangnya – Rufino James Crisostomo Jr. dan Joel Martin. – Agensi


Tun M dakwa ramai kenamaan Melayu takut kerajaan sekarang

BANGI, 3 Muharam 1445H, Jumaat – Tun Dr Mahathir Mohamad mendakwa ramai orang kenamaan Melayu berada dalam ketakutan dan tidak senang dengan prestasi kerajaan sekarang.

Bekas Perdana Menteri itu mendakwa, kebanyakan mereka takut akan berdepan tindakan seperti hilang jawatan, ditarik balik kontrak dan berdepan siasatan polis sekiranya menyertai sebarang gerakan yang bertentangan kerajaan.

“Sebabnya kerana mereka takut jika mereka dikenal pasti oleh kerajaan tindakan akan diambil terhadap mereka. Ada yang takut jawatan mereka ditukar kepada jawatan lebih rendah atau dilucut terus.

“Ada yang takut kontrak mereka ditarik balik atau diganggu. Ada orang takut orang tertentu akan lapor kepada polis dan polis akan adakan siasatan. Polis akan soal mereka, akan saman mereka untuk disoal,” katanya dalam kenyataan.

Dr Mahathir mendakwa, ada ugutan untuk hantar kereta polis ke depan rumah dan ada yang juga takut mereka dimasuk ke dalam tahanan polis tanpa sebarang pendakwaan.

“Tidak ada caj tetapi jika masuk dalam tahanan walaupun hanya beberapa hari sahaja tekanan jiwa amat teruk.

“Sekarang Perdana Menteri ugut untuk dedah kertas siasatan oleh polis berkenaan menteri-menteri UMNO yang lama. Ini adalah satu salah guna kuasa,” katanya.

Beliau menegaskan, jika ingin membuat pendedahan salah laku mestilah dibuat secara menyeluruh, termasuk bekas menteri UMNO yang kini berada dalam kerajaan sekarang.

“Saya tahu ada kertas siasatan terhadap Anwar sendiri, walaupun saya tidak lihat. Polis bagi tahu saya semasa saya Perdana Menteri.

“Undang-undang dibuat untuk semua orang bukan untuk parti lawan sahaja. Apakah ugutan dan tindakan seperti ini diizin oleh demokrasi.

“Siasatan oleh polis dan Suruhanjaya Pencegahan Rasuah Malaysia (SPRM) perlu dilakukan. Tetapi ianya bukan ugutan politik. Jika benar ada jenayah, tindakan undang-undang hendaklah diambil. Amatlah tidak bertanggungjawab jika diguna untuk politik parti,” katanya.


Lagi masjid di Perancis ditutup

PARIS, 2 Rabiulawal 1444H, Khamis – Perancis mengumumkan menutup sebuah lagi masjid selepas menuduh imamnya sebagai radikal, menurut Agensi Anadolu pada Rabu.

Media tempatan, French BFM TV melaporkan, Kementerian Dalam Negeri telah memulakan proses menutup Masjid Obernai di kawasan Bas-Rhin.

Menteri Dalam Negeri, Gerald Darmanin berkata di Twitter bahawa 23 ‘tempat ibadat pemisah’ telah ditutup dalam tempoh dua tahun lalu.

Beliau menambah bahawa penutupan itu dibuat selepas permintaan presiden untuk memerangi ‘separatisme Islam’.

Kementerian menuduh imam Masjid Obernai menjalankan aktiviti dakwah radikal, mengambil sikap bermusuhan terhadap masyarakat Perancis dan membuat komen provokatif kepada nilai-nilai republik itu.

Pentadbiran Paris telah dikritik oleh masyarakat antarabangsa, pertubuhan bukan kerajaan dan pertubuhan hak asasi manusia, terutama Pertubuhan Bangsa-Bangsa Bersatu (PBB) kerana menyasar serta meminggirkan umat Islam.

Tahun lalu, Perancis mengumumkan rancangannya menutup tujuh masjid dan persatuan di seluruh negara menjelang akhir 2021, atas alasan ‘radikalisme’.

Darmanin mendakwa bahawa langkah itu dibuat selepas mendapati khutbah yang disebarkan di masjid kononnya memupuk kebencian terhadap Perancis.-  Agensi


Vaksin sedia ada belum pasti mampu kekang penularan Omicron

KUALA LUMPUR, 24 Rabiulakhir 1443H, Isnin – Keberkesanan vaksin terhadap varian baharu COVID-19, Omicron masih belum dapat dipastikan, kata Timbalan Menteri Kesihatan, Datuk Dr Noor Azmi Ghazali.

Justeru, beliau menggesa rakyat Malaysia supaya lebih berhati-hati terhadap kemungkinan jangkitan sambil menyeru orang ramai untuk segera mendapatkan suntikan dos penggalak.

“Dikatakan bahawa varian Omicron lebih berbahaya kerana ia mempunyai 32 mutasi dalam spike protein berbanding varian Delta yang mempunyai sembilan mutasi dalam spike protein. Itulah sebabnya kita perlu mendapatkan suntikan dos penggalak.

“Kita masih tidak pasti sejauh mana vaksin boleh berfungsi terhadap varian ini.

“Walaupun kita boleh bergerak dengan bebas memandangkan kita kini berada di bawah Fasa 4 Pelan Pemulihan Negara (PPN), orang ramai mesti sedar tentang varian baharu ini supaya kita dapat mengelakkan kemungkinan jangkitan,” katanya di Dewan Rakyat hari ini.

Dr Noor Azmi berkata, penyelidikan beberapa negara mengenai suntikan dos penggalak menunjukkan imuniti seseorang berkurangan enam bulan selepas menerima dos vaksin lengkap.

“Nampaknya orang ramai semakin leka selepas negara kita mencapai sasaran 80 peratus vaksinasi. Kita fikir semuanya baik-baik saja sekarang sedangkan ia tidak,” katanya

Menjawab soalan Datuk Seri Dr Dzulkefly Ahmad (Pakatan Harapan – Kuala Selangor), Dr Noor Azmi berkata, Kementerian Kesihatan kini sedang berusaha untuk memberi vaksin kepada kanak-kanak berumur antara lima dan 11 tahun.

“Kita kena teliti untuk memberi vaksin kepada kanak-kanak berumur antara lima dan 11 tahun kerana apabila kita benarkan perjalanan rentas negeri, kanak-kanak ini juga mengikut (ibu bapa mereka) ke Langkawi atau majlis perkahwinan.

“Tetapi, mereka masih belum dilindungi, sebab itu kerajaan akan memastikan mereka juga akan diberi vaksin,” katanya.

Sementara itu, Dr Noor Azmi mendedahkan seramai 1,497 pegawai perubatan kontrak meletak jawatan antara 2017 hingga Jun tahun ini atas pelbagai sebab.

Menurutnya, ia terdiri daripada 110 pegawai pada 2017, 168 pada 2018, 475 pada 2019, 511 pada 2020, dan 514 pada tahun ini.

“Alasan yang diberikan untuk peletakan jawatan mereka termasuk meneruskan perkhidmatan di sektor swasta, isu peribadi, berkhidmat dalam badan berkanun, melanjutkan pelajaran, masalah kesihatan, berkhidmat di luar negara dan membuka klinik sendiri,” katanya.


Banjir: Situasi di tiga negeri bertambah baik

KUALA LUMPUR, 4 Jamadilakhir 1443H, Jumaat – Keadaan banjir di Sabah, Pahang dan Melaka bertambah baik dengan jumlah mangsa di pusat pemindahan sementara (PPS) semakin berkurangan pagi ini, daerah Segamat di Johor mencatatkan peningkatan mangsa manakala Negeri Sembilan tidak berubah.

Di SABAH, 55 orang daripada 15 keluarga masih berada di tiga PPS di Telupid dan Paitan pagi ini berbanding 202 orang daripada 50 keluarga malam tadi.

Jawatankuasa Pengurusan Bencana Negeri memaklumkan dua PPS di Telupid iaitu Masjid Kampung Gana Jati menempatkan 15 orang daripada enam keluarga dan Dewan Kampung Maau menempatkan 20 orang daripada lima keluarga manakala PPS Sekolah Menengah Kebangsaan (SMK) Pamol di Paitan menempatkan 20 orang daripada empat keluarga.

Di PAHANG, Sekretariat Jawatankuasa Pengurusan Bencana Negeri memaklumkan setakat 8 pagi, 782 orang masih berada di 22 PPS berbanding 933 orang di 27 PPS malam tadi melibatkan daerah Temerloh, Pekan, Maran, Bera dan Rompin.

Beberapa jalan masih ditutup antaranya Jalan Triang 1 dan Felda Triang 1 di Bera, Jalan Ibam-Kampung Aur (Rompin), Jalan Teluk Ganchong Lepar (Pekan) dan Jalan Serengkam (Maran).

Laman sesawang publicinfobanjir.water.gov.my melaporkan paras air Sungai Bera dan Sungai Serting di Bera serta Sungai Pahang di Kuala Sungai Chini, Pekan kekal melebihi paras bahaya sejak Rabu.

Di MELAKA, menurut InfoBencana Jabatan Kebajikan Masyarakat (JKM), setakat 8 pagi, jumlah mangsa menurun sedikit dengan 406 orang berada di satu PPS di Alor Gajah dan tiga PPS di Jasin berbanding 408 orang malam tadi.

Di NEGERI SEMBILAN, berdasarkan laporan aplikasi InfoBencana JKM, mangsa banjir setakat 8 pagi kekal 69 orang daripada 17 keluarga di tiga PPS.

Sementara itu, di JOHOR, Pengerusi Jawatankuasa Kesihatan dan Alam Sekitar negeri R.Vidyananthan berkata jumlah mangsa banjir meningkat sedikit kepada 4,496 orang setakat 8 pagi ini berbanding 4,065 orang malam tadi.

“Segamat masih mencatatkan jumlah mangsa tertinggi iaitu 2,479 orang, Muar (1,058), Tangkak (905) dan Batu Pahat (54). Sebanyak 62 PPS masih beroperasi di empat daerah itu melibatkan keseluruhan 1,242 keluarga,” katanya dalam kenyataan.

Vidyananthan berkata, Sungai Muar di Buloh Kasap dan Sungai Gemas di Muara Sungai Gemas, Segamat serta Sungai Muar di Panchor dan Sungai Muar di Bukit Kepong, Muar masih berada pada paras bahaya dengan trend penurunan.

Beliau berkata, Sungai Muar di Kampung Olak Sepam, Muar juga berada paras bahaya namun dengan trend tidak berubah. – Bernama


Lokasi genosid dilakukan pengganas Israel

Pembunuhan beramai-ramai atau genosid yang dilakukan oleh tentera pengganas Israel hanya dalam tempoh 3 jam yang lalu  sehingga sekarang (23 Oktober 2023):

🛑 Pesawat pendudukan Israel mengebom beberapa rumah di Semenanjung Gaza di atas kepala penduduk mereka, dan beberapa sasaran adalah:

📍Gabenor Gaza

Rumah keluarga Al-Ghoul, keluarga Abdul Latif di Jalan Aidiya di Al-Nasr, keluarga Abu Nasser, keluarga Muhanna di kejiranan Sheikh Radwan, keluarga Ensio, dan sebuah rumah di sekitar pesisir pantai, dan ini mengakibatkan beberapa orang syahid dan kecederaan.

📍Gabenor Tengah

Rumah keluarga Abu Jalda, keluarga Al-Bayaa, keluarga Al-Sharafi, dan keluarga Al-Saafin, dan ini mengakibatkan sejumlah syahid dan kecederaan.

📍Gabenor Gaza Utara

Rumah keluarga Al-Lidawi, yang mengakibatkan beberapa orang syahid dan cedera.

📍Gabenor Rafah

Rumah keluarga Abu Iyada di Tal Al-Sultan, yang mengakibatkan beberapa orang syahid dan cedera.